**Prijedlog Odluke o komunalnom redu**

Na temelju članka 104. stavka 1. Zakona o komunalnom gospodarstvu („Narodne novine“ br. 68/18 i 110/18 - Odluka USRH - u daljnjem tekstu: Zakon) te članka 33. Statuta Grada Gospića („Službeni vjesnik Grada Gospića“ br. 07/09, 5/10, 7/10, 1/12, 2/13, 3/13 – pročišćeni tekst, 7/15, 1/18), Gradsko vijeće Grada Gospića na \_\_\_ sjednici održanoj dana \_\_\_\_\_\_\_\_ 2019. godine donijelo je

**O D L U K U**

**o komunalnom redu**

1. **OPĆE ODREDBE**

**Članak 1.**

1. Odlukom o komunalnom redu (u daljnjem tekstu: Odluka) propisuje se
2. uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih i pravnih osoba u dijelu koji je vidljiv s površina javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, antenskih zajedničkih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta,
3. način uređenja i korištenja površina javne namjene i zemljišta u vlasništvu Grada Gospića za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama,
4. uvjete korištenja javnih parkirališta, nerazvrstanih cesta i drugih površina javne namjene za parkiranje vozila,
5. održavanje čistoće i čuvanje površina javne namjene, uključujući uklanjanje snijega i leda s tih površina,
6. mjere za provođenje Odluke uključujući i prekršajne odredbe,
7. prijelazne i završne odredbe.

**Članak 2.**

1. Odredbe ove Odluke ne odnose se na sadržaje onog dijela komunalnog reda koji je propisan odlukama donesenim temeljem Zakona i posebnih zakona.

**Članak 3.**

1. Komunalni red propisan ovom Odlukom obvezan je za sve fizičke i pravne osobe na području Grada Gospića (u daljnjem tekstu: Grada) koji na području Grada obavljaju aktivnosti uređene ovom Odlukom.

**Članak 4.**

1. Pojmovi u smislu ove Odluke imaju značenje određeno Zakonom, posebnim zakonima kojima se uređuju upravna područja prostornog uređenja i građenja te drugim posebnim zakonima i ovom Odlukom.
2. Izrazi koji se koriste u ovoj Odluci a imaju rodno značenje odnose se jednako na muški i ženski rod.

**Članak 5.**

1. Pojedini pojmovi u smislu ove Odluke imaju sljedeće značenje:
2. Površina javne namjene je svaka površina čije je korištenje namijenjeno svima i pod jednakim uvjetima (javne ceste, nerazvrstane ceste, ulice, biciklističke staze, pješačke staze i prolazi, trgovi, tržnice, igrališta, parkirališta, groblja, parkovne i zelene površine u naselju, rekreacijske površine i sl.;
3. Površina u vlasništvu Grada (javna površina) čije je korištenje namijenjeno svima i pod jednakim uvjetima je površina javne namjene.;
4. Površina koja nije u vlasništvu Grada čije je korištenje namijenjeno svima i pod jednakim uvjetima je površina javne namjene.
5. Javne zelene površine su: parkovi, drvoredi, živice, cvjetnjaci, travnjaci, skupine ili pojedinačna stabla, dječja igrališta s pripadajućom opremom, javni športski i rekreacijski prostori, zelene površine uz ceste i ulice ako nisu sastavni dio nerazvrstane ili druge ceste odnosno ulice, javni objekti i slične površine koje su uređene i koriste se kao javne zelene površine i sl.;
6. Javne prometne površine na kojima nije dopušten promet motornim vozilima: trgovi, pločnici, javni prolazi, javne stube, prečaci, šetališta, pješačke i biciklističke staze, pješačke zone, pothodnici, podvožnjaci, nadvožnjaci, nathodnici, mostovi, tuneli, nogostupi, ako nisu sastavni dio nerazvrstane ili druge ceste;
7. Nerazvrstane ceste te dijelovi javnih cesta koje prolaze kroz naselje, kad se ti dijelovi cesta ne održavaju kao javne ceste prema posebnom zakonu;
8. Pod zemljištem iz članka 1. stavka 1. točke 2. ove Odluke smatra se zemljište unutar i izvan građevinskog područja, koje je izgrađeno ili prostornim planom namijenjeno za građenje građevina i uređenje površina javne namjene, a nalazi se unutar granica Grada;
9. Komunalna oprema je spremnik za komunalni otpad, po potrebi, s pripadajućom zaštitom i izravnavajućom podlogom (podest), klupe, koševi za otpatke, tende (konzolne, samostojeće (jednostrešne ili dvostrešne)), jednostavni podesti otvorenih terasa, ploča s planom naselja, stalci za bicikle, posude za cvijeće, zaštitni stupići i ograde na prometnim površinama i dr.;
10. Pokretne naprave su prenosivi objekti koji kad se postave na određenom mjestu služe za prodaju robe i obavljanje usluga (npr. štandovi, šatori, lunapark, klupe, ugostiteljske prikolice, pečenjare, automati, hladnjaci). Pokretne naprave su i terase, kao dijelovi javne površine ili neizgrađenog građevinskog zemljišta na kojima se obavlja ugostiteljska djelatnost;
11. Kiosk je tipska građevina gotove konstrukcije građevinske bruto površine do 15 m2 koji se može u cijelosti ili u dijelovima prenositi, u kojem se obavlja gospodarska djelatnost bez pristupa primatelja usluge u građevinu;
12. Izlog čini zastakljeni otvor u zidovima zgrade i izložbeni ormarići koji služe javnom izlaganju robe ili koji služe za ugostiteljstvo, banku, agenciju, uredski prostor, obrtničku radnju ili drugu djelatnost;
13. Reklamni predmeti su predmeti površine do 12 m2 namijenjeni reklamiranju poslovnih subjekata i njihovih djelatnosti.
    1. Vrste reklamnih predmeta:

* reklamna vitrina je kutija barem s jedne strane providna, sa ili bez integrirane unutarnje rasvjete ili izlog manjeg formata,
* reklamni uređaj je reklamni predmet na kojem se reklamne poruke mogu izmjenjivati mehaničkim ili elektroničkim putem,
* totem je reklamni uređaj namijenjen vlastitom reklamiranju
* transparent je predmet od tkanine, plastificiranih ili sličnih materijala koji se postavlja iznad prometnica i drugih površina javne namjene,
* reklamna zastava je reklamni predmet koji sadrži reklamni natpis, a postavlja se na samostojeći jarbol,
* reklamni putokaz je samostojeći reklamni pano koji usmjerava na lokaciju poslovnog prostora određenog poslovnog subjekta,
* reklamni ormarić je kutija barem s jedne strane providna namijenjena za reklamiranje proizvoda i usluga,
* reklamni stup, pano, ograda,
* reklama na zaštitnoj ogradi gradilišta i na građevinskoj skeli,
* oslikana asfaltna površina,
* reklamno vozilo u mirovanju ili kretanju (vozilo koje je u konkretnom slučaju namijenjeno isključivo za reklamiranje),
* tenda i suncobran s reklamnim sadržajem.
* oglasni predmet je oglasni ormarić, oglasni stup ili oglasni pano, površine do 12 m2, namijenjen za isticanje plakata, oglasa i drugih obavijesti.
  1. Za reklamne predmete koji nisu navedeni u točki 12. stavka 1. Ovog članka ili u drugim odredabama ove Odluke, primjenjuju se kriteriji za najsličniju vrstu reklamnih predmeta.

1. Vanjski dijelovi zgrade su pročelja, izlozi, balkoni, terase, ulazna i garažna vrata, prozori, žljebovi, krovovi, dimnjaci, klime, antene i drugo.
2. Privremene građevine su montažni objekti i drugi objekti koji se postavljaju za potrebe sajmova i javnih manifestacija i prigodnog uređenja naselja.

**Članak 6.**

1. Površine javne namjene mogu se koristiti u skladu sa svojom namjenom i na način kojim se osigurava njihovo očuvanje.
2. Korištenje površina javne namjene mora biti na način koji omogućava kretanje osoba s posebnim potrebama.

**Članak 7.**

1. Dijelovi površine javne namjene i zemljišta u vlasništvu Grada mogu se upotrebljavati i zauzimati za privremeni smještaj:
   1. skela za gradnju, popravak ili uređenje građevinskih objekata,
   2. luna-parkova, cirkusa i drugih zabavnih radnji te šatora u kojima se obavlja promet robe ili ugostiteljska djelatnost,
   3. naprava za pečenje plodina (kokice i sl.),
   4. montažno-demontažnih objekata, reklama, panoa, tendi, izložbenih ormarića, oglasnih ploča, poštanskih sandučića i sličnih naprava, stepeništa neophodnih pri rekonstrukciji postojećih objekata za poslovnu ili stambeno-poslovnu namjenu, za vrijeme dok ovi objekti ne ometaju namjensko korištenje javne površine,
   5. spremnika za odvojeno prikupljanje otpada za potrebe postojećih višestambenih objekata uz uvjet da isti nemaju adekvatan prostor za ovu namjenu na vlastitoj parceli,
   6. ljetnih vrtova i terasa ispred ugostiteljskih objekata i pokretnih naprava kao što su: stolovi, posude s biljem, suncobrani i slično, te hladnjaka i automata za prodaju sladoleda i prodaju napitaka.
2. Za uporabu površine javne namjene i zemljišta na način iz stavka 1. ovog članka potrebno je odobrenje nadležnog odjela.
3. Uporaba javnoprometnih površina za postavljanje ljetnih stolova, stolica i pokretnih naprava dozvoljena je pod uvjetom da se time ne smanjuje preglednost i da je za nesmetan i siguran prolaz pješaka ostavljena površina nogostupa širine najmanje 1,60 m. Odobrenje za postavljanje ljetnih stolova, stolica i pokretnih naprava izdaje nadležni odjel.

**Članak 8.**

1. Temeljem zahtjeva korisnika za privremeno korištenje površine javne namjene i zemljišta u svrhu iz članka 7. stavka 1. Odluke nadležni odjel daje suglasnost, odnosno izdaje rješenje, a korisnici iz točke 2., 3., 4. i 6. obvezni su plaćati naknadu prema Odluci o davanju u zakup i na korištenje javnih površina i dijelova neizgrađenog građevinskog zemljišta.
2. Osoba koja je dobila na privremeno korištenje površinu odnosno zemljište iz stavka 1. ovog članka ne može pravo korištenja ili zajedničkog korištenja tih površina odnosno tog zemljišta prenijeti na drugu osobu bez suglasnosti Grada.

**Članak 9.**

1. Nakon završetka korištenja javne površine na način iz članka 8. Odluke korisnik je dužan javnu površinu dovesti u prvobitno stanje u roku određenom od strane nadležnog odjela.
2. Ako se javna površina u određenom roku ne dovede u prvobitno stanje pravna osoba kojoj je povjereno održavanje javnih površina izvest će odgovarajuće radove na teret korisnika javne površine.
3. **UREĐENJE NASELJA**

**Članak 10.**

1. Naselja na području Grada moraju biti uređena.
2. Pod uređenjem naselja podrazumijeva se uređenje i održavanje urednim površina javne namjene, vanjskih dijelova zgrada kao i drugih građevina i površina koje izgledom i smještajem utječu na uređenost naselja.
3. Pod uređenjem naselja u smislu ove Odluke smatra se osobito:
4. Određivanje imena i označavanje površina javne namjene, naselja i zgrada;
5. Uređenje građevina, okućnica i neizgrađenog građevinskog zemljišta u dijelu koji su vidljivi s površine javne namjene;
6. Određivanje uvjeta za postavljanje tendi, reklama, plakata, spomen-ploča i druge komunalne opreme te klimatizacijskih uređaja, dimovodnih instalacija, zajedničkih antenskih sustava i drugih uređaja koji se prema posebnim propisima grade bez građevinske dozvole i glavnog projekta;
7. Uređenje i održavanje izloga, reklama i oglasa;
8. Reklamni i oglasni predmeti i uvjeti za njihovo postavljanje
9. Postavljanje terasa i drugih pokretnih naprava;
10. Postavljanje naprava i privremenih građevina za potrebe javnih manifestacija;
11. Postavljanje komunalne opreme na građevine;
12. Postavljanje, uređenje i održavanje ograda, javne rasvjete, postavljanje i održavanje javnih satova;
13. Privremeno skladištenje građevinskog materijala, postavljanje skela;
14. Druga pitanja uređenja Grada.
15. **Određivanje imena i označavanje površina javne namjene, naselja i zgrada**

**Članak 11.**

1. Površine javne namjene u pravilu moraju imati ime, odnosno biti označene natpisnom pločom. Naselja, ulice i trgovi moraju biti označeni imenom, a zgrade moraju biti obilježene brojevima.
2. Naselja, ulice, trgovi i zgrade označavaju se i obilježavaju na način i po postupku propisanom posebnim propisom. Postavljanje natpisnih ploča propisano je posebnim propisom.
3. Za označavanje imena naselja, ulica i trgova postavljaju se ploče, a na zgrade se postavljaju pločice s kućnim brojem zgrade.
4. Ploče za označavanje imena ulica i trgova mogu sadržavati i opis značenja imena ulica i trgova i druge informacije ili se uz njih mogu postavljati ploče (dopunske ploče) s opisom značenja imena ulica i trgova i drugim informacijama.
5. Ploče s opisom značenja imena ulica i trgova iz stavka 2. ovog članka odobrava Gradonačelnik na prijedlog Povjerenstva za imenovanje ulica i trgova u naseljima na području Grada Gospića. Povjerenstva za imenovanje ulica i trgova u naseljima na području Grada Gospića imenuje Gradonačelnik.
6. Izgled i veličinu ploča i pločica iz stvaka 1. i 2. ovoga članka propisuje Gradonačelnik na prijedlog nadležnog odjela.
7. Znak naziva Grada i njegovih naselja mora se postaviti na glavnim prilazima i izlazima iz Grada i pojedinog naselja, sukladno važećim propisima.
8. Nabavu, postavljanje i održavanja natpisnih ploča obavlja fizička osoba obrtnik ili pravna osoba koja ima sklopljen ugovor o održavanju komunalne infrastrukture, na temelju odobrenja kojeg izdaje nadležni odjel.
9. Stambene, poslovne zgrade (objekti) i zgrade (objekti) javne namjene na području Grada moraju biti označeni brojem prema posebnom propisu.
10. Troškove nabave, postavljanja i održavanja kućnog broja snosi vlasnik zgrade (objekta).
11. Trgovačka društva, državna tijela, političke stranke, udruge, druge pravne osobe i druge osobe koje obavljaju profesionalnu djelatnost, dužne su na pročelje zgrade koju koriste istaknuti odgovarajuću natpisnu ploču sukladno propisima, a nakon prestanka obavljanja djelatnosti ili iseljenja, dužne su istu natpisnu ploču ukloniti najkasnije u roku od 5 dana.
12. Ako se nakon 5 dana od prestanka obavljanja djelatnosti ili iseljenja ne ukloni natpisna ploča pravna osoba kojoj je povjereno održavanje javnih površina uklonit će natpisnu ploču na teret vlasnika.
13. Zabranjeno je oštećivanje, uništavanje te neovlašteno skidanje i mijenjanje natpisnih ploča.
14. **Uređenje građevina, okućnica i neizgrađenog građevinskog zemljišta u dijelu koji su vidljivi s površina javne namjene**

**Članak 12.**

1. Vanjske dijelove građevina, odnosno pročelja, balkone, lođe, terase, vanjsku stolariju i bravariju, krovove, snjegobrane i druge vanjske dijelove građevina, koji su vidljivi s površina javne namjene, vlasnici moraju redovito održavati i popravljati.
2. Vlasnici građevina čije strehe imaju nagib prema površinama javne namjene, a koje su na takvoj udaljenosti da s njihovih krovova može pasti snijeg na iste, dužni su ugraditi snjegobrane na krovne plohe.
3. Ne postupanje u skladu s odredbama iz stavka 1. ovog članka, izvođenje radova naredit će rješenjem komunalni redar ili komunalno prometni redar (u daljnjem tekstu: redar), a ako i tada ne bude uređeno, radovi će se izvršiti putem druge osobe na teret obveznika.
4. Zabranjeno je pisati grafite, poruke i slično te na drugi način uništavati vanjske dijelove zgrada.

**Članak 13.**

1. Zabranjena je djelomična obnova pročelja građevina (pojedini stan ili lođa, etaža), ali je dopuštena djelomična obnova fasade višestambene zgrade koja se odnosi na pojedini ulaz (od prizemlja do krova) i pod uvjetom upotrebe iste boje fasade kao kada je napravljena ili zadnje obnovljena.

**Članak 14.**

1. Vlasnici i korisnici dužni su brinuti o urednom vanjskom izgledu i čistoći uličnih balkona, lođa, terasa, prozora i naprava na vanjskim dijelovima građevina koje koriste.
2. Zabranjeno je izvan gabarita građevina u središnjim dijelovima Grada okrenutim neposredno prema površinama javne namjene, vješati ili izlagati rublje, posteljinu, tepihe ili postavljati druge predmete kojima se nagrđuje vanjski izgled zgrade.
3. Zabranjeno je stresanje krpa, tepiha i sl., bacanje otpada na površine javne namjene.

**Članak 15.**

1. Vlasnik i korisnik stambene zgrade, poslovnog prostora i građevinskog zemljišta, dužan je održavati okućnicu odnosno okoliš, uključujući i ogradu prema površini javne namjene koja ne smije ometati korištenje javno prometne površine te se uklapa u okolni izgled naselja.
2. Dvorište, vrtove, voćnjake, travnjake i druge površine ispred objekata kao i neigrađena građevinska zemljišta uz javne površine, vlasnici odnosno korisnici moraju držati urednima i redovito održavati.
3. Sve ograde i cestovne jarke uz površinu javne namjene te propuste na cestovnim jarcima na ulazu u svoje parcele, obvezni su vlasnici odnosno korisnici održavati urednim i funkcionalnim.
4. Stabla, grane stabala, ukrasne živice i drugo zelenilo koje zaklanja prometne znakove, ometa sigurnost ili vidljivost u prometu, zbog kojeg je onemogućeno nesmetano kretanje javnim prometnim površinama, koje oštećuju građevinu ili infrastrukturu, ako postoji opasnost od rušenja na javnu površinu, smeta rasvjeti javne površine, ili redovitom održavanju mora se redovito održavati i sjeći.
5. Održavanje i sječu grana, stabala, ukrasnih živica i drugog zelenila iz prethodnog stavka obavlja vlasnik ili korisnik parcele koja graniči s javnom površinom.
6. Redar će rješenjem naložiti vlasniku ili korisniku parcele izvršenje radova.

**Članak 16.**

1. Ne postupanjem uskladu s odredbama iz članka 15. Odluke, izvođenje radova naredit će rješenjem redar, a ako i tada ne bude uređeno, radovi će se izvršiti putem druge osobe na teret obveznika.

**Članak 17.**

1. Građevne čestice unutar obuhvata naselja Grada a kojima je planirana gradnja zgrada, do početka gradnje se moraju održavati urednima.
2. Građevne čestice s objektima u izgradnji ili oni na čijem se vanjskim dijelovima obavljaju veći popravci moraju biti ograđeni na takav način da bude omogućen neometan promet, odnosno prolaz, kolnikom, nogostupima i prijelazima te da okoliš istih bude uredan i redovito održavan i zaštićen od prašine i drugih predmeta s gradilišta.
3. Stvari odložene na okućnicama i površinama iz stavka 2. ovog članka moraju biti uredno složene.

**Članak 18.**

1. Postavljene zastave, transparenti ili drugi prigodni natpisi i ukrasi, moraju biti uredni, čisti i tehnički ispravni.
2. Zastave, transparenti ili drugi prigodni natpisi i ukrasi moraju se ukloniti odmah a najkasnije u roku 48 sata nakon prestanka prigode radi koje su postavljeni.

**Članak 19.**

1. Uređaji i oprema koji služe za posebno ukrašavanje Grada mogu se postaviti samo za vrijeme trajanja blagdana, obljetnica i manifestacija, a moraju se održavati urednim, čistim i tehnički ispravnim.
2. Uređaji i oprema iz prethodnog stavka moraju se ukloniti odmah, a najkasnije u roku 48 sati nakon prestanka prigode radi koje su postavljeni.
3. **Određivanje uvjeta za postavljanje tendi, reklama, plakata, spomen-ploča i druge komunalne opreme te klimatizacijskih uređaja, dimovodnih instalacija, zajedničkih antenskih sustava i drugih uređaja koji se prema posebnim propisima grade bez građevinske dozvole i glavnog projekta**

**Članak 20.**

1. Na zgrade i druge građevine i pripadajuće okućnice u vlasništvu fizičkih i pravnih osoba, u dijelu koji je vidljiv s površina javne namjene dozvoljeno je postavljanje: tendi, reklama, plakata, spomen-ploča, klimatizacijskih uređaja, dimovodnih instalacija, zajedničkih antenskih sustava i drugih uređaja na tim građevinama koji se prema posebnim propisima grade bez građevinske dozvole i glavnog projekta.
2. Uvjeti za postavljanje predmeta, uređaja i sustava iz stavka 1. ovog članka su:
3. ne smiju biti većih dimenzija nego što su dimenzije predmeta, uređaja i sustava koji se prema posebnim propisima mogu graditi bez građevinske dozvole i glavnog projekta u dijelu koji se odnosi na gradnju istih na površini javne namjene,
4. ne smiju se postavljati na području gdje se nalaze instalacije,
5. ne smiju utjecati na sigurnost prometa i preglednost,
6. ne smiju ometat prolaz komunalnim službama,
7. ne smiju štetiti nasadima,
8. moraju biti od trajnog materijala koji se lako održava,
9. po vrsti materijala, obliku, veličini i sl. moraju biti primjereni lokaciji,
10. sadržaj ne smije biti uvredljiv ili diskriminirajući po bilo kojoj osnovi,
11. i drugi uvjeti određeni ovom Odlukom.
12. U slučaju predmeta većih dimenzija od onih iz stavka 2. točke 1. ovog članka mora se ishoditi, građevinska dozvola, odnosno glavni projekt, i postaviti uz uvjete iz stavka 2. točke 2.-9. ovog članka.
13. U slučaju postavljanja predmeta, uređaja i sustava iz stavka 1. ovog članka na površini javne namjene odobrenje izdaje nadležni odjel.

**Članak 21.**

1. Kiosci, štandovi, terase, zidovi zgrada, ograde, vrata, natpisne ploče, reklame, klupe, stupovi, košarice za otpad, javni satovi, javni zahodi, nadstrešnice na autobusnim stajalištima, poštanski sandučići, vodoskoci, fontane, skulpture i drugi slični objekti i naprave vidljivi s površina javne namjene ne smiju se prljati, oštećivati, uništavati i ne smije se nagrđivati njihov izgled pisanjem, crtanjem ili uništavanjem na bilo koji drugi način, te se moraju održavati u urednom i funkcionalnom stanju.

**Članak 22.**

1. Na površinama javne namjene mogu se postavljati kiosci, pokretne naprave, reklamni predmeti i oglasni predmeti.
2. Kiosci, pokretne naprave, reklamni predmeti i oglasni predmeti koji se postavljaju na površinama javne namjene moraju biti: tehnički ispravne, estetski oblikovane i usklađene s izgledom okoliša.
3. Kiosci, pokretne naprave, reklamni predmeti i oglasni predmeti na površinama javne namjene ne smiju se postavljati bez odobrenja nadležnog odjela.
4. **Uređenje i održavanje izloga**

**Članak 23.**

**Izlozi**

1. Izlozi, izložbeni ormarići te druge slične naprave koje služe izlaganju robe (u daljnjem tekstu: izlozi) a koji su vidljivi s površine javne namjene, moraju biti tehnički ispravni i estetski oblikovani, odgovarajuće osvijetljeni i usklađeni s izgledom zgrade i okoliša.
2. Izlozi se moraju redovito uređivati, čistiti i prati.
3. U izlozima predmeti moraju biti izloženi uredno, te se u njima ne smije držati ambalaža.
4. Izlozi privremeno nekorištenih poslovnih prostora moraju biti prikladno uređeni ili se moraju zasjeniti s unutrašnje strane.
5. Zabranjeno je vješanje robe i drugih prodajnih predmeta na vratima ili prozoru poslovnih prostorija te na okvire izloga ili fasade zgrada.
6. Za dane blagdana i gradskih manifestacija izlozi moraju biti prigodno dekorirani.
7. **Reklamni i oglasni predmeti i uvjeti za njihovo postavljanje**

**Članak 24.**

1. Na području Grada, postavljanje reklamnog ili oglasnog predmeta nije dozvoljeno na mjestu gdje bi načinom postavljanja, dimenzijama, oblikom ili izgledom bila ugrožena sigurnost sudionika u prometu i održavanje cesta.
2. Reklamni i oglasni predmeti ne smiju se pribadati ili lijepiti na drvo, rasvjetni stup ili komunalnu opremu.
3. Vlasnik reklame dužan je istu održavati u urednom i ispravnom stanju i o svom trošku ukloniti eventualno nastala oštećenja i nedostatke.
4. Nadležni odjel ukloniti će sve reklame, na trošak vlasnika, za koje vlasnik nema odgovarajuće odobrenje, odnosno ako se iste ne održavaju.

**Članak 25.**

1. Uz cestu i površinu javne namjene reklamni i oglasni predmet može se postaviti na nekretninu pod uvjetom da širina slobodnog pješačkog prolaza nakon njegovog postavljanja iznosi najmanje 1,60 m.

**Članak 26.**

1. U zoni raskrižja, između pješačkih prijelaza te u zelenom razdjelnom pojasu ceste (osim reklamnih panoa na stupovima javne rasvjete) nije dozvoljeno postavljanje reklamnog i oglasnog predmeta.
2. Izuzetno od odredbe stavka 1. ovoga članka, dozvoljeno je postavljanje reklamnog naziva na pročelju građevine unutar zone raskrižja.
3. Reklamni i oglasni predmet velikog formata dozvoljeno je postaviti na udaljenosti od minimalno 5 m od ruba kolnika ceste.
4. Reklamni i oglasni predmet koji se postavlja okomito na os ceste potrebno je postaviti izvan zone raskrižja, i to na udaljenosti najmanje 10 m prije zone raskrižja i 10 m poslije zone raskrižja.
5. Izuzetno od odredbe stavka 4. ovoga članka, reklamni pano koji se postavlja na stup javne rasvjete dozvoljeno je postaviti na udaljenosti od raskrižja minimalno 30 m prije zone raskrižja i 20 m poslije.
6. Ispred postojećeg prometnog znaka dozvoljava se postavljanje reklamnog predmeta na udaljenosti od najmanje 25 m, a iza prometnog znaka na udaljenosti od najmanje 20 m.
7. Ispred stajališta javnoga gradskog prijevoza dozvoljava se postavljanje reklamnog predmeta na udaljenosti od najmanje 20 m od stajališta, a iza stajališta javnog gradskog prijevoza na udaljenosti od najmanje 8 m od stajališta, gledajući u smjeru prometa.
8. Za postavljanje reklamnog panoa do 12 m2 na površini javne namjene potrebno je zatražiti odobrenje nadležnog odjela.

**Transparent**

**Članak 27.**

1. Transparent je predmet za reklamiranje i/ili oglašavanje koji se postavlja razapinjanjem iznad ceste ili površine javne namjene na način da ne ometa kolni i pješački promet.
2. Transparent se u pravilu postavlja paralelno ili okomito na cestu ili površinu javne namjene.
3. Pričvršćivanje transparenta izvodi se vezivanjem ili drugim odgovarajućim načinom spajanja na nosač transparenta, time da se stup javne rasvjete ne može koristiti kao nosač transparenta.
4. Najmanja dozvoljena visina za postavljanje transparenta iznad ceste ili površine javne namjene iznosi 4,50 m.

**Reklamna zastava**

**Članak 28.**

1. Reklamna zastava se postavlja na jarbol ili u držače na pročelju građevine.
2. Reklamna zastava može se postaviti i plošno na neaktivni dio pročelja građevine, pod uvjetom da se u visini prizemlja građevine osigura slobodan prostor za prolaz vozila i pješaka.

**Reklamni pano**

**Članak 29.**

1. Reklamni pano mora biti izrađen od postojanog materijala, a površina za lijepljenje plakata mora biti izrađena od laminatnog panela, cinčanog ili aluminijskog lima, vodootporne šperploče i slično.
2. Reklamni pano koji se postavlja na pročelje građevine mora biti oblikom i dimenzijama usklađen s pročeljem građevine.
3. Reklamni pano koji se postavlja okomito na cestu mora biti postavljen tako da horizontalni razmak između zadnje točke poprečnog profila ceste (uključujući nogostup) i najbližeg ruba reklamnog panoa iznosi najmanje 2,0 m.
4. Reklamni pano može biti osvijetljen, a rasvjeta panoa mora biti ujednačena i bez utjecaja na okolne plohe, sukladno posebnim propisima.
5. Donji rub reklamnog panoa mora biti na visini od najmanje 1 m od tla.
6. Slobodnostojeći reklamni panoi na nosivim stupovima ne smiju imati kosnike.

**Članak 30.**

1. Vrste reklamnih panoa su:
2. manji reklamni pano površine do 6 m2,
3. slobodnostojeći prijenosni reklamni pano (˝sandwich˝),
4. reklamni pano velikog formata, od 6 do 12 m2,
5. reklamni pano na stupu javne rasvjete.

**Članak 31.**

1. Slobodnostojeći reklamni pano (˝sandwich˝), jednostrani ili dvostran, namijenjen je reklamiranju vlastitih proizvoda, usluga ili djelatnosti.
2. Okvir slobodnostojećeg reklamnog panoa (˝sandwich˝) mora biti izrađen od trajnog materijala.
3. Najveća dozvoljena površina dvostranog slobodnostojećeg reklamnog panoa (˝sandwich˝) iznosi 1,40 m2.

**Članak 32.**

1. Postavljanje panoa velikog formata dozvoljeno je na pročelju građevine, na potporni zid i uz cestu.
2. Postavljanje panoa velikog formata nije dozvoljeno:
3. na uređenom zidu stilskog ili ambijentalnog karaktera,
4. na pročelju građevine koja se nalazi na regulacijskom pravcu uz cestu,
5. Na pročelju građevine dozvoljeno je postavljanje jednog panoa velikog formata isključivo na neaktivno zabatno pročelje građevine koje nema arhitektonske plastike,
6. Postavljanje panoa velikog formata na površini javne namjene uz cestu dozvoljeno je pod sljedećim uvjetima:
7. najveća dozvoljena površina panoa velikog formata iznosi 12 m2,
8. međusobna udaljenost panoa velikog formata smještenih okomito ili pod kutem na os nerazvrstane ceste iznosi najmanje 8 m, a na os javne ceste iznosi najmanje 16 m,
9. paralelno s osi ceste dozvoljeno je postaviti najviše tri panoa velikog formata u nizu na međusobnoj udaljenosti od 4 m,
10. najmanja dozvoljena udaljenost između dva niza panoa velikog formata iznosi 20 m,
11. najveća dozvoljena visina slobodnostojećeg panoa velikog formata s reklamnom površinom do 12 m2 (stup + ploha) iznosi 5 m od kote kolnika ceste.
12. Pano velikog formata koji se postavlja na potporni zid svojom visinom ne smije prelaziti visinu potpornog zida.
13. Nije dozvoljeno postavljanje više panoa velikog formata u visinu.
14. Pano velikog formata koji nema reklamnu poruku mora biti uredan.

**Reklamni pano na stupu javne rasvjete**

**Članak 33.**

1. Na stupovima javne rasvjete mogu se postavljati samo osvijetljeni reklamni panoi dimenzija oglasnog prostora 0,7 m x 1,0 m (TIP A. - za montažu na stupovima javne rasvjete visine 8-12 m), odnosno 0,5 m x 0,7 m (TIP B. - za montažu na stupovima javne rasvjete visine 6 m), a koriste se za komercijalno i informativno oglašavanje.
2. Konstrukcija reklamnog panoa mora biti izvedena od čeličnih pravokutnih cijevi dimenzija 60x40x3 mm međusobni spojenih varenjem, a na stup se učvršćuju obujmicama prilagođenih dimenzija ovisno o tipu stupa na koji se postavljaju.
3. Kompletna konstrukcija reklamnog panoa mora biti zaštićena od hrđe vrućim cinčanjem.
4. Oglasni prostor mora biti izrađen od cerade s obostranim printom koja se na konstrukciju reklamnog panoa učvršćuje pomoću dvije vruće cinčane cijevi promjera 12 mm koja se na gornju i donju vodoravnu prečku reklamnog panoa učvršćuju INOX vijcima. Način učvršćenja omogućava brzu i jednostavnu izmjenu, te odgovarajuće napinjanje cerade.
5. Reklamni pano je osvijetljen obostrano led svjetiljkom max. 18 W, min. 1400 lm.

**Članak 34.**

1. Mjesta i način postavljanja panoa na stupove javne rasvjete:
2. mogu se postavljati isključivo na stupove javne rasvjete, u pravilu, s obje strane prometnice ili razdjelnom pojasu prometnice,
3. u zoni raskrižja nije dozvoljeno postavljanje reklamnih panoa,
4. na jednom stupu javne rasvjete može se postaviti maksimalno 2 panoa na istoj visini,
5. mogu se postavljati na visinu od najmanje 4,5 m mjereno od donjeg ruba panoa,
6. bližom stranom panoa udaljeno od kolnika minimalno 0,3 m,
7. na udaljenosti od raskrižja minimalno 30 m (prije zone raskrižja) i 20 m poslije,
8. prije prometne trake za skretanje i ugibališta javnoga gradskog prijevoza minimalno 5 m,
9. panoi se ne mogu postavljati na stup javne rasvjete na kojem se nalazi prometni znak,
10. reklamni panoi na rasvjetnim stupovima mogu se postavljati u razmaku od 30 m.
11. Reklamni panoi postavljaju se na način da prilikom postave i korištenja ne oštećuju stupove javne rasvjete te omogućavaju njihovo redovno održavanje i korištenje.
12. Reklamni panoi moraju biti osvijetljeni, a osvjetljenje mora biti stalnog i ujednačenog intenziteta, usmjereno na način da ne zasljepljuje sudionike u prometu ili odvraća njihovu pozornost u mjeri koja može biti opasna za sigurnost prometa.
13. Ukoliko na reklamnim panoima nije izložena reklamna poruka isti moraju biti prekriveni plakatom bijele boje bez retrorefleksije te imati isključeno osvjetljenje.
14. Za postavljanje reklamnih panoa na stupovima javne rasvjete uz državne ceste potrebno je zatražiti suglasnost Hrvatskih cesta.

**Članak 35.**

1. Reklamne panoe treba održavati u urednom i ispravnom stanju, a eventualno nastala oštećenja i nedostatke ukloniti hitnim postupkom o trošku Ugovaratelja postave reklamnog panoa.
2. Nakon isteka ugovora reklamne panoe treba ukloniti u trošku Ugovaratelja, a stupove javne rasvjete ostaviti neoštećene za što će se obaviti pregled i sastaviti zapisnik.

**Reklamni ormarić**

**Članak 36.**

1. Reklamni ormarić je reklamni predmet namijenjen reklamiranju proizvoda i usluga (u daljnjem tekstu: City light).
2. City light mora biti izrađen od prokroma ili sličnog trajnog materijala, a može biti jednostrani ili dvostrani, svjetleći ili nesvjetleći.
3. City lighta postavlja se u pravilu na površini javne namjene, pročelje građevine i u sklopu nadstrešnice za sklanjanje ljudi u javnom prometu.

**Članak 37.**

City light se može postaviti na površini javne namjene uvjetom da je najveća dozvoljena površina jedne strane City lighta za komercijalno reklamiranje i/ili oglašavanje iznosi 2,1 m2.

**Reklamna vitrina**

**Članak 38.**

1. Reklamna vitrina je kutija barem s jedne strane providna ili izlog manjeg formata namijenjenih za reklamiranje vlastitog proizvoda, usluge ili djelatnosti korisnika poslovnog prostora.
2. Najveća dozvoljena dubina reklamne vitrine iznosi 0,15 m, pod uvjetom da se time ne ometa pješački promet.
3. Reklamna vitrina se postavlja neposredno uz ulaz u građevinu ili na pročelje prizemlja građevine.
4. Reklamna vitrina koja se postavlja na pročelje građevine mora biti postavljena na slobodnom dijelu pročelja građevine, na visini najmanje 0,40 m od tla.
5. Reklamna vitrina mora biti izrađena od trajnog materijala i ostakljena djelomično ili potpuno s prednje i bočnih strana.

**Reklamni uređaj**

**Članak 39.**

1. Napajanje reklamnog uređaja električnom energijom ne smije biti vidljivo niti prekriveno vidljivom zaštitnom kanalicom.

**Reklamni stup**

**Članak 40.**

1. Reklamni stup je stup većeg promjera namijenjen isticanju reklamne poruke u koji mogu biti smješteni i drugi sadržaji za javnu namjenu: sat, meteorološki uređaj i slično, koji moraju biti smješteni unutar tijela stupa.
2. Dimenzije reklamnog stupa moraju biti usklađene s mjerilom okolnog prostora.
3. Uvjeti za oblikovanje reklamnog stupa utvrđuju se kako slijedi:
   * dozvoljeno je postaviti sjedalice uokolo reklamnog stupa, na visinu podnožja reklamnog stupa,
   * krovište odnosno nadstrešnica reklamnog stupa mora pratiti presjek reklamnog stupa,
   * reklamni stup može biti osvijetljen.

**Reklamna ograda**

**Članak 41.**

1. Postavljanje reklamne ograde za komercijalno reklamiranje proizvoda, usluga ili djelatnosti dozvoljava se samo uz cestu na mjestu gdje reklamna ograda služi za zaštitu pješaka.

**Reklama na zaštitnoj ogradi gradilišta**

**Članak 42.**

1. Na zaštitnoj ogradi gradilišta dozvoljeno je postavljanje reklame za vlastito i komercijalno reklamiranje proizvoda, usluga ili djelatnosti.

**Reklama na zaštitnom platnu građevinske skele**

**Članak 43.**

1. Postavljanje reklame na zaštitno platno građevinske skele dozvoljeno je za vrijeme trajanja radova na obnovi građevine.
2. **Vrste oglasnih predmeta i posebni uvjeti za njihovo postavljanje**

**Oglasni pano**

**Članak 44.**

1. Oglasni pano se može postaviti na pješačkoj površini, uz stajalište javnog gradskog prijevoza, uz frekventnu cestu te na javnoj zelenoj površini, na udaljenosti do najviše 2,0 m od ceste.
2. Oglasni pano koji se postavlja okomito na cestu mora biti postavljen tako da horizontalni razmak između zadnje točke poprečnog profila ceste (uključujući nogostup) i najbližeg ruba oglasnog panoa iznosi najmanje 2,0 m.
3. Oglasni pano može biti:
   1. jednostrani ili dvostrani,
   2. zidni ili samostojeći.
4. Nosiva konstrukcija oglasnog panoa mora biti izrađena od metalnih profila, a površina za oglašavanje od laminatnog panela, tipski, estetski oblikovani.
5. Najveća dozvoljena površina oglasnog panoa iznosi 2,10 m2.

**Oglasni stup**

**Članak 45.**

Oglasni stup se može postaviti uz raskrižja, na okretištu javnog gradskog prijevoza, u sklopu gradskog trga i drugih javnih prostora.

**Oglasni ormarić**

**Članak 46.**

1. Oglasni ormarić se može postaviti isključivo za potrebe oglašavanja mjesne samouprave, neprofitnih organizacija i udruga te vjerskih zajednica.
2. Oglasni ormarić je ostakljena kutija čija je konstrukcija izvedena od drvenih ili metalnih profila svijetle boje, najvećih dozvoljenih dimenzija 1,4x1,0 m.
3. Najveća dozvoljena dubina oglasnog ormarića iznosi 0,12 m.
4. Oglasni ormarić dozvoljeno je postaviti na slobodnom dijelu pročelja u blizini ulaza u građevinu u kojoj se nalaze prostorije mjesne samouprave, neprofitnih organizacija i udruga te vjerskih zajednica.
5. **Postavljanje terasa i drugih pokretnih naprava;**

**Terase (prostori za usluživanje na otvorenom)**

**Članak 47.**

1. Postavljanje terasa podrazumijeva postavljanje: podesta, stolova, stolica, suncobrana, tendi, grijaćih tijela i drugih pokretnih naprava s ciljem pružanja ugostiteljskih usluga izvan poslovnog prostora.
2. Odredbe o postavljanju terasa odnose se na površine javne namjene i neizgrađeno građevinsko zemljište koje je u vlasništvu ili dano na upravljanje Gradu, kao i na terase postavljene na zemljištu u vlasništvu drugih pravnih i fizičkih osoba vidljive s površine javne namjene.
3. Odredbe o postavljanju terasa ne odnose se na terase koje se u smislu posebnih propisa smatraju građevinom, kao i na postavljanje privremenih terasa za vrijeme održavanja prigodnih manifestacija.

**Članak 48.**

1. Izgled, urbanistički, tehnički, prometni i drugi uvjeti za postavljanje terasa (u daljnjem tekstu: urbani uvjeti) se utvrđuju ovisno o zoni u kojoj se nalazi terasa.
2. Za potrebe određivanja urbanih uvjeta područje Grada se dijeli u četiri zone:
3. Prva zona obuhvaća naselje Gospić.
4. Druga zona obuhvaća naselja: Bilaj, [Brušane](https://hr.wikipedia.org/wiki/Bru%C5%A1ane), Budak, Kaniža Gospićka, Lički Osik (stari i novi), Lipe, Novoselo Bilajsko, [Novoselo Trnovačko](https://hr.wikipedia.org/wiki/Novoselo_Trnova%C4%8Dko), [Podoštra](https://hr.wikipedia.org/wiki/Podo%C5%A1tra), Smiljan, Žabica i k.o. Lipe.
5. Treća zona obuhvaća ostala naselja (koja nisu navedena u točkama 1. i 2. iznad) na području Grada Gospića: [Aleksinica](https://hr.wikipedia.org/wiki/Aleksinica), [Barlete](https://hr.wikipedia.org/wiki/Barlete), [Brezik](https://hr.wikipedia.org/wiki/Brezik_(Gospi%C4%87)), [Bužim](https://hr.wikipedia.org/wiki/Bu%C5%BEim_(Gospi%C4%87)), [Debelo Brdo I](https://hr.wikipedia.org/wiki/Debelo_Brdo_I), [Debelo Brdo II](https://hr.wikipedia.org/wiki/Debelo_Brdo_II), Divoselo, [Donje Pazarište](https://hr.wikipedia.org/wiki/Donje_Pazari%C5%A1te), [Drenovac Radučki](https://hr.wikipedia.org/wiki/Drenovac_Radu%C4%8Dki), [Kalinovača](https://hr.wikipedia.org/wiki/Kalinova%C4%8Da), [Klanac](https://hr.wikipedia.org/wiki/Klanac_(Gospi%C4%87)), [Kruščica](https://hr.wikipedia.org/wiki/Kru%C5%A1%C4%8Dica_(Gospi%C4%87)), [Kruškovac](https://hr.wikipedia.org/wiki/Kru%C5%A1kovac_(Gospi%C4%87)), [Kukljić](https://hr.wikipedia.org/wiki/Kuklji%C4%87), [Lički Čitluk](https://hr.wikipedia.org/wiki/Li%C4%8Dki_%C4%8Citluk), [Lički Novi](https://hr.wikipedia.org/wiki/Li%C4%8Dki_Novi), Lički Ribnik, [Mala Plana](https://hr.wikipedia.org/wiki/Mala_Plana), [Medak](https://hr.wikipedia.org/wiki/Medak), [Mogorić](https://hr.wikipedia.org/wiki/Mogori%C4%87), [Mušaluk](https://hr.wikipedia.org/wiki/Mu%C5%A1aluk), [Ornice](https://hr.wikipedia.org/wiki/Ornice), Ostrvica, [Oteš](https://hr.wikipedia.org/wiki/Ote%C5%A1), [Pavlovac Vrebački](https://hr.wikipedia.org/wiki/Pavlovac_Vreba%C4%8Dki), [Počitelj](https://hr.wikipedia.org/wiki/Po%C4%8Ditelj_(Gospi%C4%87)), [Podastrana](https://hr.wikipedia.org/wiki/Podastrana), [Popovača Pazariška](https://hr.wikipedia.org/wiki/Popova%C4%8Da_Pazari%C5%A1ka), [Rastoka](https://hr.wikipedia.org/wiki/Rastoka_(Gospi%C4%87)), [Rizvanuša](https://hr.wikipedia.org/wiki/Rizvanu%C5%A1a), Smiljansko Polje, [Široka Kula](https://hr.wikipedia.org/wiki/%C5%A0iroka_Kula), [Trnovac](https://hr.wikipedia.org/wiki/Trnovac_(Gospi%C4%87)), [Vaganac](https://hr.wikipedia.org/wiki/Vaganac), [Velika Plana](https://hr.wikipedia.org/wiki/Velika_Plana), [Veliki Žitnik](https://hr.wikipedia.org/wiki/Veliki_%C5%BDitnik), [Vranovine](https://hr.wikipedia.org/wiki/Vranovine), [Vrebac](https://hr.wikipedia.org/wiki/Vrebac), [Zavođe](https://hr.wikipedia.org/wiki/Zavo%C4%91e).
6. Četvrta zona obuhvaća područje poduzetničkih zona (poslovnih i industrijskih).

**Članak 49.**

1. Korištenje dijelova površina javne namjene za terase mora biti na način da se ne ometa korištenje zgrada i drugih objekata, postojeće komunalne opreme, te da se ne ugrožava sigurnost i redovan protok sudionika u prometu, a posebno da se očuva siguran prilaz i prolaz vozila hitne pomoći, policije, vatrogasaca (žurne službe), te vozila komunalnih službi i sl.
2. Površina javne namjene može se dati u zakup isključivo za potrebe ugostiteljskog objekta u funkciji, na čiji ulaz mora biti vezana direktno ili preko javne pješačke površine, s time da se ne ukine dosadašnji pješački prometni tok.
3. Terasa mora biti ispred ugostiteljskog objekta ili u njegovoj neposrednoj blizini i ne smije ometati ulazak u drugi poslovni, stambeni ili javni prostor, niti nesmetan i siguran prolaz pješaka.
4. Terasa ne smije zaklanjati izlog susjednog (drugoga) poslovnog prostora, pogled na poznate gradske vizure, niti ometati rad javnih ustanova muzeja, škola, vjerskih objekata i drugih javnih sadržaja.

**Članak 50.**

1. Podest je mobilni element terase kojim se vrši izravnanje visinskih razlika unutar površine koja se koristi za terasu ili izravnanje poprečnog ili uzdužnog nagiba.
2. Materijali za završnu plohu podesta su drvene obrađene ploče ili daske završno obrađene protiv klizanja i otporne na atmosferske utjecaje. Nije dozvoljeno prekrivanje podne plohe podesta drugim materijalom (PVC obloge, tepisi, prostirke ili sl.).
3. Podest mora biti sastavljen od segmenata modularnog tipa, s podkonstrukcijom koja omogućuje brzo i jednostavno sklapanje i rasklapanje, te s rubom koji zatvara pogled na podkonstrukciju.
4. Ne dozvoljava se postavljanje trajnih podesta koji se izvode trajnim vezanjem za podlogu bez mogućnosti pomicanja, brzog uklanjanja ili demontaže, odnosno ne mogu se izvoditi u varijanti kojom bi se zbog micanja podloga morala rušiti ili razarati.

**Članak 51.**

1. Elementi za uređenje terasa (mobilijar) koji se koristi u uređenju terasa mora biti pokretan, što znači da mora biti težinom vlastitog postolja stabiliziran na podlozi.
2. Stolovi i sjedalice (stolci) moraju biti urbanog karaktera, izrađeni od metalnih elemenata, završno bojanih ili plastificiranih, od drva ili u kombinaciji navedenih materijala.
3. Nije dozvoljena upotreba stolova i stolica od lijevane plastike, kao i stolica na kotačiće.

**Članak 52.**

1. Suncobrani su naprave za sklapanje, kojima se na terasama osigurava hladovina, odnosno zaštita od pretjerane insolacije.
2. Suncobrani smiju biti isključivo iznad površine terase (gabariti u otvorenom stanju ne smiju izlaziti izvan granica zakupljene površine). Svi tipovi suncobrana na jednoj terasi moraju biti jednakog oblika i u jednoj boji.
3. Stalci i konstrukcija suncobrana mogu biti metal ili drvo ili kombinacija, dok za sjenilo treba koristiti impregnirano platno.
4. Na trgu Stjepana Radića svi tipovi suncobrana moraju biti u plavoj boji.
5. Na platnu suncobrana ne smiju biti reklamne oznake, osim na rubnom visećem dijelu (zastavica), koji može sadržavati naziv ugostiteljskog objekta i/ili reklamnu oznaku.

**Članak 53.**

1. Tende su naprave s platnom na konstrukciji kojom se omogućuje njegovo namatanje na valjak, a služe zaštiti od sunca.
2. Tenda smije pokrivati isključivo zakupljenu površinu terase (gabariti u otvorenom stanju ne smiju izlaziti izvan granica zakupljene površine).
3. Dozvoljeno je postavljanje jednostrešnih, konzolnih tendi maksimalne duljine tende kolika je duljina pripadajućeg lokala na pročelju zgrade. Dozvoljeno je postavljanje dvostrešnih tendi. Tende koje se konzolno vežu za zid zgrade, u zaštićenim kulturno povijesnim cjelinama Grada su dozvoljene samo uz suglasnost nadležnog Konzervatorskog odjela.
4. Konstrukcija tendi treba biti od metala, dok za sjenilo treba koristiti impregnirano platno.
5. Dozvoljeno je i postavljanje samostojećih tendi s podestom koje mogu biti metalne montažno demontažne konstrukcije na četiri ili više stupova (nosača), učvršćenih vijcima na montažno demontažnu podlogu (podest), na način da nisu trajno vezane za tlo, te s pokretnim sistemom zaštite od sunca, koji se po potrebi može otvoriti i zatvoriti. Na bočnim stranama mogu se postaviti staklene ograde koje ne smiju biti fiksno spojene s pokretnim sistemom zaštite od sunca.
6. Nakon demontaže konstrukcije i prestanka korištenja zakupljene površine, korisnik je dužan otkloniti eventualna oštećenja i površinu dovesti u prvobitno stanje.
7. Na trgu Stjepana Radića platna kod svih tipova tendi moraju biti plave boje.
8. Na platnu ne smiju biti reklamne oznake, osim na rubnom visećem dijelu (zastavica) koji može sadržavati naziv ugostiteljskog objekta i/ili reklamne oznake.

**Članak 54.**

1. Ograde terasa moguće je postaviti u svrhu međusobnog odjeljivanja dviju terasa koje se nalaze jedna pored druge.
2. Ograde ili pregrade se moraju fiksirati na podest ili bočno na podest, a ovisno o situaciji mogu se postaviti na pomični stalak, isključivo unutar iznajmljene površine.
3. Ograde se mogu izvesti kao metalni elementi (kovano željezo, željezna bravarija, aluminijske pregrade), mogu biti u kombinaciji sa staklom ili drugim transparentnim materijalima, te samo od stakla ili drugog transparentnog (ili translucentnog) materijala, koji će imati na sebi elemente za njihovo stajanje u vertikalnom položaju.
4. Primjena betonskih ili drugih masivnih ogradnih elemenata nije dozvoljena, kao ni primjena drvenih ograda koje asociraju na plotove, ograde od pletera, trstine, balvana i drugih varijantnih oblika koji su neprimjereni gradskim urbanim situacijama.
5. Umjesto ogradnih elemenata, za odjeljivanje ili pregrađivanje terasa, mogu se koristiti i posude za zelenilo i cvijeće (tegle) i to kao zasebni elementi, postavljeni na stalke ili tlo, ili kao obješene kutije u kombinaciji sa ogradnim elementima. Posude za zelenilo i cvijeće (tegle) se postavljaju unutar iznajmljene površine terase, pri čemu moraju biti u oblicima koji se mogu premjestiti na ručni način, ne ometajući nesmetan i siguran prolaz pješaka i žurnih službi.
6. **Postavljanje naprava i privremenih građevine za potrebe javnih manifestacija;**

**Javne manifestacije**

**Članak 55.**

1. Na površinama javne namjene mogu se održavati sajmovi i javne manifestacije.
2. Organizator sajma ili javne manifestacije dužan je ishoditi rješenje nadležnog odjela za korištenje lokacije na kojoj održava sajam ili manifestaciju.
3. **Postavljanje, uređenje i održavanje ograda, javne rasvjete, postavljanje i održavanje javnih satova.**

**Ograde**

**Članak 56.**

1. Ograde moraju biti izvedene u skladu s važećim propisima i dokumentima prostornog uređenja.
2. Ograde vidljive s površine javne namjene moraju biti uredne, funkcionalne te izvedene u skladu s propisima o građenju.
3. Vlasnici ili korisnici zemljišta koja su vidljiva s površine javne namjene dužni su ograde na tim zemljištima održavati urednima, tako da ne predstavljaju opasnost za prolaznike niti ne ugrožavaju sigurnost prometa.
4. Ograde od ukrasne živice uz prometne površine moraju se redovno održavati, u skladu s propisima iz područja sigurnosti prometa.

**Javna rasvjeta**

**Članak 57.**

1. Javne prometne površine i glavni putevi na javnim zelenim površinama moraju biti opremljeni sustavom javne rasvjete.
2. Javna rasvjeta mora biti izvedena u skladu sa naprednim tehnologijama uvažavajući načelo energetske učinkovitosti te biti funkcionalna i estetski oblikovana.
3. Pri postavljanju javne rasvjete mora se voditi računa o urbanističkoj vrijednosti i značenju te izgledu pojedinih dijelova grada, pojedinih površina javne namjene i njihovoj namjeni kao i potrebama prometa i građana.
4. Oprema i uređaji javne rasvjete se moraju redovito održavati u ispravnom stanju i funkcionalnom (prati, ličiti, mijenjati dotrajale i oštećene dijelove, žarulje i slično).

**Članak 58.**

1. Objekti, uređaji i oprema javne rasvjete ne smiju se oštećivati i uništavati.
2. Na rasvjetne stupove u vlasništvu Grada nije dopušteno postavljanje reklamnih i oglasnih predmeta osim reklamnih panoa na stupovima javne rasvjete.
3. Iznimno, na objekte iz stavka 2. ovog članka mogu se postavljati ukrasi za vrijeme blagdana i drugih svečanih prigoda (zastavice, svjetleći ukrasi i sl.), ali tako da ne smetaju odvijanju prometa.

**Javni satovi**

**Članak 59.**

1. Dozvoljeno je postavljanje javnih satova.
2. Javni satovi se moraju održavati u ispravnom i funkcionalnom stanju.
3. **Postavljanje komunalne opreme na građevine;**

**Vodoskoci**

**Članak 60.**

1. Dozvoljeno je graditi i postavljati vodoskoke, fontane i druge slične objekte na mjestima gdje svojim izgledom uljepšavaju grad.
2. Vlasnik zemljišta na kojoj je postavljen objekt iz stavka 1. ovog članka dužan je isti održavati u ispravnom i funkcionalnom stanju.

**Spomenici, spomen-ploče, skulpture**

**Članak 61.**

1. Na površinama javne namjene na području Grada mogu se postavljati spomenici, spomen-ploče, skulpture i slični predmeti memorijalnog, sakralnog ili umjetničkog karaktera na građevine, zemljišta i druge prostore, a u skladu s ovom Odlukom i posebnim propisima.

**Članak 62.**

1. Zahtjev za postavljanje, premještanje i uklanjanje spomenika, spomen-ploča, skulptura, sakralnih obilježja i sličnih predmeta podnosi se nadležnom odjelu. Uz zahtjev potrebno je priložiti skicu, tehnički opis, oznaku lokacije, obrazloženje o potrebi postave predmeta kao i drugu dokumentaciju koja se odredi da je potrebna za vođenje postupka.
2. Odluka o zahtjevu iz stavka 1. ovog članka nadležni odjel donosi prema mišljenju Povjerenstva za postavljanje, premještanje i uklanjanje spomenika, spomen-ploča, skulptura, sakralnih obilježja i sličnih predmeta u naseljima na području Grada Gospića.
3. Povjerenstva za postavljanje, premještanje i uklanjanje spomenika, spomen-ploča, skulptura, sakralnih obilježja i sličnih predmeta u naseljima na području Grada Gospića imenuje Gradonačelnik.

**Nadstrešnice na autobusnim stajalištima i elektropunionicama**

**Članak 63.**

1. Na području Grada na izgrađenim autobusnim stajalištima postavljaju se nadstrešnice za sklanjanje putnika.
2. Nadstrešnice na autobusnim stajalištima se moraju održavati u urednom i funkcionalnom stanju.
3. Nadstrešnice na autobusnim stajalištima ne smiju se oštećivati i uništavati.

**Ploče s planom naselja**

**Članak 64.**

1. U cilju lakšeg snalaženja građana i turista mogu se postavljati ploče s planom naselja.
2. O postavljanju i održavanju ploča s planom naselja brine tijelo Gradske uprave nadležno za turizam.
3. Sadržaj ploče s planom naselja mora biti ažuran.
4. Zabranjeno je uništavanje ploča s planom naselja.

**Košarice za otpad**

**Članak 65.**

1. Na području Grada postavljaju se košarice za otpad na mjestima koja odredi nadležni odjel.

**Članak 66.**

1. Košarice za otpad moraju biti izrađene od prikladnog materijala, tipske i estetski oblikovane.
2. Košarice za otpad mogu se postavljati samo na slobodno stojeća postolja uz nogostupe, šetnice i na trgove.

**Članak 67.**

1. O postavljanju i održavanju košarica za otpad na površinama javne namjene brine pravna osoba kojoj je povjereno održavanje čistoće površine javna namjene na kojoj se košarica za otpad nalazi.
2. Iznimno od stavka 1. ovog članka, košarice za otpad na površinama javne namjene mogu postavljati i održavati pravne ili fizičke osobe koje upravljaju tim površinama.

**Članak 68.**

1. Otpad iz košarica postavljenih na površine javne namjene skuplja i odvozi pravna ili fizička osoba kojoj je povjereno održavanje čistoće površina javne namjene.
2. Otpad iz košarica postavljenih prema odredbi članka 68. stavka 2. ove Odluke moraju skupljati u vlastite spremnike za komunalni otpad, pravne ili fizičke osobe iz istog stavka.

**Članak 69.**

1. Za postavljanje tipskih spremnika za otpad, tipskih podzemnih/polupodzemnih spremnika, kao i za postavljanje zaštite spremnika za miješani, biorazgradivi i reciklabilni komunalni otpad na površinu javne namjene odobrenje izdaje nadležni odjel temeljem odluke Povjerenstva za postavljanje spremnika za otpad na površine javne namjene. Povjerenstvo za postavljanje spremnika za otpad na površine javne namjene imenuje Gradonačelnik.
2. Zaštita spremnika za otpad postavlja se radi sprječavanja pristupa neovlaštenim osobama, a mora biti tipska/tipizirana za cijelo područje Grada, estetski i funkcionalno izvedena te uredno održavana.
3. Izravnavajuća podloga (podest) za smještaj spremnika za otpad mora biti izvedena od protukliznog materijala koji se lako održava i čisti, a mora se održavati u urednom i funkcionalnom stanju.
4. Zabranjeno je neovlašteno premještanje spremnika za otpad na površini javne namjene te uništavanje i oštećivanje spremnika, kao i njihove zaštite.

**Članak 70.**

1. Prikupljanje miješanog i biorazgradivog (bio otpad, papir i karton) komunalnog otpada (javna usluga), odvojeno prikupljanje reciklabilnog (plastika, metal, staklo, tekstil i sl.) i drugog komunalnog otpada kod korisnika usluge, putem reciklažnog dvorišta, mobilnog reciklažnog dvorišta, spremnika na površinama javne namjene (zeleni otoci), kao i odvojeno prikupljanje krupnog (glomaznog) komunalnog otpada te problematičnog otpada uređeno je posebnom odlukom Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Gospića.
2. **Privremeno skladištenje građevinskog materijala, postavljanje skela**

**Istovar i utovar robe i građevinskog materijala**

**Članak 71.**

1. Istovar, smještaj i utovar robe i građevinskog materijala, podizanje skele, čišćenje i popravak vanjskih dijelova zgrada i slični građevinski radovi za koje je potrebno privremeno korištenje površina javne namjene (asfaltirane površine, zelene površine, neizgrađena građevinska zemljišta i dr.) u Gradu, može se odobriti u skladu s odredbama ove Odluke, a ukoliko se obavlja na prometnim površinama u skladu s propisima iz područja sigurnosti prometa.
2. Zauzeti dio površina pobrojanih u prethodnom stavku ovog članka mora se ograditi urednom ogradom koju je potrebno stalno održavati, a od sumraka do svanuća i za vrijeme magle po potrebi propisno označiti i osvijetliti.

**Članak 72.**

1. Građevinski materijal mora biti stalno uredno složen i to tako da ne sprečava oticanje oborinske vode.
2. Potrebno je osigurati da prilikom jačih kiša ne dođe do ispiranja građevinskog materijala i oticanja u slivnike.
3. Izvođač građevinskih radova dužan je osigurati da se zemlja ne rasipa po površini javne namjene, a ostali rastresiti materijal treba držati u sanducima i ogradama, ako radovi na istom mjestu traju duže od 24 sata.
4. Priprema i rukovanje betonom i mortom dopušteno je samo u posebnim posudama.

**Članak 73.**

1. Površina javne namjene ispod skela može se, u pravilu, izuzeti iz prometa samo za vrijeme dok gradnja ne dosegne visinu stropa nad prizemljem.
2. Prolaz ispod skela mora se zaštititi protiv sipanja i padanja materijala zaštitnim krovom u visini 3 m iznad nogostupa, a skelu treba izvesti tako da se ispod nje može sigurno prolaziti.

**Članak 74.**

1. Zauzimanje površine javne namjene i neizgrađenog građevinskog zemljišta za vršenje radova iz članka 72. Odluke provodi se sukladno posebnim odlukama.
2. **ODRŽAVANJE ČISTOĆE I ČUVANJE POVRŠINA JAVNE NAMJENE, UKLJUČUJUĆI UKLANJANJE SNIJEGA I LEDA S TIH POVRŠINA.**
3. **Održavanje čistoće**

**Članak 75.**

1. Površine javne namjene u Gradu moraju se održavati čistima.
2. Održavanje čistoće dijeli se na redovito i izvanredno.

**Članak 76.**

1. Opseg, način i ostale uvjete redovitog održavanja čistoće površina javne namjene u vlasništvu Grada utvrđuju se godišnjim Programom održavanja komunalne infrastrukture kojeg donosi Gradsko vijeće na prijedlog nadležnog odjela i na temelju Ugovora o obavljanju komunalnih djelatnosti na području Grada Gospića.

**Članak 77.**

1. Izvanredno održavanje čistoće površina javne namjene određuje nadležni odjel.
2. Izvanredno čišćenje površina javne namjene odredit će se kada zbog vremenskih nepogoda ili sličnog događaja površine javne namjene budu prekomjerno onečišćene te kada je iz drugih razloga površine javne namjene potrebno izvanredno čistiti.
3. Troškove izvanrednog čišćenja površina javne namjene u vlasništvu Grada snosi počinitelj onečišćenja, osim u slučajevima kada su ista posljedica vremenskih nepogoda ili sličnih događaja kada troškovi padaju na teret proračuna Grada.

**Članak 78.**

1. Pri čišćenju i pranju prometnih površina ne smije se opterećivati javna kanalizacijska mreža nanošenjem krutih otpadaka (prethodno se mora ukloniti smeće, lišće, pijesak i sl.), niti sprječavati protok vode slivnicima.

**Članak 79.**

1. O čišćenju javnih prometnih površina brinu se pravne ili fizičke osobe kojima je povjereno održavanje čistoće, te su odgovorni za stanje čistoće na navedenim površinama.
2. Površine javne namjene oko kioska, pokretnih naprava i drugih poslovnih objekata u kojima se prodaje voće, povrće, cvijeće, živežne namirnice i sl., kao i površine oko sportskih i zabavnih prostora, željezničkog i autobusnog kolodvora, željezničkih pruga i nasipa, tržnica, sajmišta, skladišta i sličnih objekata, gdje se obavlja poslovna ili druga djelatnost, vlasnici odnosno korisnici objekata i pokretnih naprava moraju održavati čistim i urednim.
3. Na površine javne namjene iz stavka 2. ovog članka ne smije se odlagati roba ili ambalaža.
4. Na površinu javne namjene ispred objekata iz stavka 2. ovog članka ne smije se izlagati roba bez odobrenja nadležnog odjela.

**Članak 80.**

1. Groblja na području Grada moraju se održavati čistima i urednima.
2. Održavanje groblja, grobnih mjesta i nadgrobnih spomenika uređeno je posebnom Odlukom Grada.

**Članak 81.**

1. Septičke jame na području Grada mogu se graditi i koristiti samo tamo gdje ne postoji mogućnost priključenja građevina na uređaje za odvodnju otpadnih voda.
2. Septičke i sabirne jame grade se i s njima se postupa, sukladno posebnim propisima.
3. Čišćenje septičkih jama obavlja ovlaštena fizička ili pravna osoba u skladu sa sanitarno tehničkim uvjetima, a na zahtjev vlasnika, odnosno korisnika, septičke jame.
4. Način priključenja na komunalne vodne građevine, postupak, rokovi te ostale odredbe uređene su posebnom Odlukom Grada.

**Članak 82.**

1. Vlasnici, odnosno korisnici, septičkih jama dužni su redovno i na vrijeme čistiti septičke jame kako ne bi došlo do prelijevanja, a time i onečišćavanja okoline. Troškove čišćenja septičkih jama snosi vlasnik, odnosno korisnik, septičke jame te iste dokazuje računom za izvršenu uslugu.
2. Okolni prostor i septička jama nakon završenog čišćenja moraju se dezinficirati i dovesti u bezopasno stanje po zdravlje ljudi.
3. Redar će naredit vlasniku, odnosno korisniku čišćenje septičke jame koja se prelijeva ili propušta fekalije.
4. Ako vlasnik, odnosno korisnik, septičke jame ne postupi na način utvrđen u prethodnom stavku, čišćenje septičke jame izvršit će ovlaštena pravna osoba na teret njezinog vlasnika, odnosno korisnika.

**Članak 83.**

1. U svrhu zaštite zdravlja građana i stvaranja uvjeta za svakodnevni normalni život, prema potrebi obavlja se sustavna dezinsekcija i deratizacija javnih površina.
2. Pod pojmom sustavne dezinsekcije podrazumijeva se prskanje ili zamagljivanje odgovarajućim sredstvima, u cilju uništavanja muha, komaraca i drugih insekata.
3. Pod pojmom sustavne deratizacije podrazumijeva se postavljanje odgovarajućih mamaca za uništavanje štakora i drugih glodavaca.
4. Opseg, način, vrijeme i ostali uvjeti obavljanja obvezne sustavne dezinsekcije i deratizacije utvrđuju se prema potrebi programom mjera obvezatne preventivne dezinsekcije i deratizacije za područje Grada, kojega u obliku izvoda iz programa mjera obvezatne preventivne dezinsekcije i deratizacije za područje Ličko-senjske županije donosi Zavod za javno zdravstvo Ličko-senjske županije.

**Članak 84.**

1. Pravna ili fizička osoba kojoj su povjereni poslovi dezinsekcije i deratizacije dužna je prije početka izvođenja sustavne dezinsekcije i deratizacije na odgovarajući način obavijestiti građane o početku i završetku izvođenja tih radova.

**Članak 85.**

1. Izvođač građevinskih i drugih radova pored ili na javnim površinama dužni su na svoj trošak osigurati svakodnevno čišćenje javne površine pred gradilištem, do granice širenja prašine ili druge nečistoće, održavati čistoću kanalizacijske mreže i odvodnih kanala u blizini gradilišta, te očistiti vozila prije odlaska s gradilišta, tako da sa njih ne otpada blato i drugi otpaci po prometnim površinama, a nakon završetka radova eventualno oštećenu javnu površinu vratiti u prvobitno stanje, ako odobrenjem nije drugačije određeno.
2. Sve pravne i fizičke osobe dužne su pri prijevozu robe, goriva, otpadaka i drugog materijala u rasutom stanju spriječiti njihovo opadanje i prosipavanje te širenje prašine i neugodnih mirisa.
3. Prijevoznici šljunka, pijeska i mulja dužni su brinuti da se pri prijevozu ne cijedi voda po javnim prometnicama te u tu svrhu moraju upotrebljavati prikladno uređena vozila.
4. Vozila koja prevoze: papir, sijeno, slamu, piljevinu, lišće ili druge rasute materijale, moraju teret prekriti ceradom ili na drugi način osigurati da se materijal ne prosipa po prometnoj površini.
5. Korisnici javnih površina za posebne namjene (organizatori priredbi, manifestacija, zabava i sl.) dužni su poduzeti sve higijenske mjere kako bi se spriječilo onečišćavanje javnih površina.
6. Otklanjanje nečistoće u smislu ovog članka vrši se na trošak pravne ili fizičke osobe koja je istu prouzročila.
7. **Čuvanje površina javne namjene**

**Članak 86.**

1. Na javnim površinama ne smiju se bez odobrenja nadležnog odjela obavljati bilo kakvi radovi, osim redovnog održavanja.

**Članak 87.**

1. Na javnim površinama zabranjeno je:
2. bacati komunalni otpad u kante za otpatke i kante za pseći izmet;
3. bacati goruće predmete u kante za otpatke i kante za pseći izmet ili spremnike za odvojeno prikupljanje otpada te paliti otpad;
4. bacati opuške, prazne kutije cigareta, ostatke jela i druge otpatke;
5. bacati, odnosno odlagati otpad i ispuštati otpadne tekućine,
6. neovlašteno postavljati ili oštećivati kante za otpatke, kante za pseći izmet ili spremnike za odvojeno prikupljanje otpada i rasipati komunalni otpad te onečišćivati prostor oko kanti za otpatke, kanti za pseći izmet i spremnika za odvojeno prikupljanje otpada;
7. onemogućavati pristup vozilu za otpad do mjesta na kojem se nalaze spremnici za odvojeno prikupljanje otpada;
8. ispuštati otpadne vode, fekalije, gnojnicu, otpadna mineralna i druga ulja;
9. ostavljati vozila bez registarskih pločica, odnosno neregistrirana vozila, lake teretne prikolice, kamp-prikolice i druga priključna vozila, vozila oštećena u sudaru i olupine vozila;
10. bacati ili ostavljati reklamne i druge letke na vozilima i drugim predmetima ili ih bacati iz zraka;
11. po javnim površinama crtati i pisati poruke ili tekstove bez odobrenja gradonačelnika, osim prometne signalizacije sukladno posebnim propisima;
12. zagađivati i bacati otpad i otpadne tvari u jezera, potoke i na obale;
13. paliti otpad;
14. obavljati druge radnje kojima se onečišćuju javne površine ili propuštati obavljanje radnji kojima se sprječava onečišćenje javnih površina.
15. je zatrpavanje odvodnih jaraka, kanala i otvora propusta.
16. vlasnici odnosno korisnici parcela koje graniče sa javnom površinom dužni su redovito održavati odvodne kanale i jarke, i otvore propusta tako da isti budu u funkcionalnom stanju.
17. zaustavljanje, ostavljanje i vožnja motornih vozila (osim vozila koja se koriste za održavanje, javnih zelenih površina i komunalnih uređaja na njima); popravljanje, servisiranje ili pranje vozila; vlasnik vozila odgovoran je za zaustavljanje i ostavljanje vozila na javnim zelenim površinama;
18. oštećivanje drveća, grmlja, cvjetnjaka, živica i drugog raslinja, guljenje kore drveća, penjanje po drveću;
19. uništavanje, mehaničko oštećivanje, uklanjanje ili premještanje parkovne opreme i pisanje grafita;
20. postavljanje objekata zanatske, turističke, ugostiteljske i druge slične djelatnosti osim ako je to predviđeno planom;
21. lijepljenje i pričvršćivanje plakata, oglasa i reklama na stabla i objekte;
22. vezanje bicikla, motora, prikolica, kolica i sl. za drveće, grmlje i parkovnu opremu;
23. odlaganje građevnog materijala, soli, glomaznog otpada, šute, ulja, boja i dr.;
24. rezanje, odnosno prekidanje korijenja stabla debljeg od tri centimetra, kao i polaganje podzemnih instalacija na udaljenosti manjoj od dva metra od debla pojedinog stabla;
25. prekrivanje tla asfaltom, betonom i drugim za vodu nepropusnim materijalom u blizini drveća;
26. kopanje i odvoženje zemlje, pijeska, humusa i slično;
27. prisvajnje i ograđivanje javne zelene površine za privatno korištenje;
28. hvatanje ptica i drugih životinja koje žive na zelenim površinama te uništavanje ptičja gnijezda i hranilišta za ptice;
29. obavljanje drugih radnji koje bi devastirale javnu zelenu površinu.
30. rušiti drveće te vaditi panjeve bez odobrenja
31. orezivati i skidati grane i vrhove s ukrasnog drveća i grmlja bez odobrenja,
32. penjati se po drveću,
33. neovlašteno skidati plodove s drveća i grmlja, trgati i brati cvijeće, vaditi cvjetne i travne busenove, kidati cvjetne i zelene grane s grmlja i drveća,
34. kopati i odnositi zemlju i humus,
35. oštećivati i izvaljivati stabla i grmlje te oštećivati stabla raznim materijalom prilikom izvođenja graditeljskih radova,
36. oštećivati opremu na zelenim površinama,
37. oštećivati sprave za igru djece,
38. kampirati bez odobrenja,
39. kretati se vozilom preko zelenih površina,
40. ložiti vatru (osim za to predviđenim mjestima) i paliti stabla,
41. neovlašteno sakupljati i odnositi suho granje, pokošenu travu i lišće,
42. deponirati razni materijal,
43. održavati manifestacije i postavljati pokretne i nepokretne objekte, ukoliko nisu izričito dozvoljeni,
44. upotrebljavati javne zelene površine određene za dječju igru i koristiti sprave za igru djece protivno njihovoj namjeni.

**Članak 88.**

1. Javne površine mogu se prekapati radi izgradnje, održavanja, popravka i priključenja na komunalnu infrastrukturu te radi postavljanja nadzemnih objekata kao što su stupovi, reklame, panoi, slavoluci i slično.
2. Prekopi javnih površina u svrhu iz stavka 1. ovog članka, mogu se izvoditi samo na osnovu posebnog odobrenja za prekop, kojeg izdaje nadležni odjel.
3. Izuzetno bez prethodnog odobrenja može se izvršiti prekopavanje javne površine u svrhu popravka objekata komunalne infrastrukture, u slučaju:
   * otklanjanja izvora opasnosti po život i okolinu i sprječavanja nastanka veće materijalne štete
   * održavanje vitalnih funkcija objekata komunalne infrastrukture.
4. Radovi koji se moraju izvesti prema stavku 3. ovog članka izvode se uz suglasnost svih vlasnika koji posjeduju objekte komunalne infrastrukture u zoni prekopa javne površine, a zahtjev za odobrenje prekopa izvoditelj je dužan podnijeti u roku od pet dana nakon izvršenog prekopa nadležnom odjelu.

**Članak 89.**

1. Zahtjev za izdavanje odobrenja za prekop kojeg podnosi izvođač radova sadrži:
2. osnovne podatke o prekopu
3. izvod iz katastarskog plana sa:
   1. ucrtanom lokacijom prekopa
   2. situacijskim položajem komunalnih instalacija u zoni prekopa
4. potvrde vlasnika, odnosno javnih poduzeća, koji u zoni prekopa imaju objekte komunalne infrastrukture, o davanju suglasnosti za prekop javne površine,
5. predložen početak i završetak prekopa.

**Članak 90.**

1. Nadležni odjel izdati će odobrenje za prekopavanje javne površine u kojem je potrebito navesti:
2. vrijeme početka radova,
3. način izvođenja i sanacije prekopa
4. mjere osiguranja iskopa ( odgovarajuće ograde, prometna signalizacija itd.)
5. rok završetka radova, odnosno uspostavljanja prijašnjeg (prvobitnog) stanja koji ne može biti dulji od 30 dana.

**Članak 91.**

1. Prekopavanje javnih površina i uspostavljanje prijašnjeg stanja mora se obaviti sa što manje smetnji za javni promet.
2. Izvođač radova je dužan poduzeti sva tehnička osiguranja i druge mjere opreza da se spriječe eventualne nesreće i materijalna šteta te poduzeti zaštitne mjere radi osiguranja kolnog i pješačkog prometa po svim tehničkim i prometnim propisima.

**Članak 92.**

1. Ukoliko se kolnik prekopava po cijeloj širini, mora se vršiti po etapama, tako da jedna kolnička traka bude uvijek slobodna za promet.
2. Ukoliko se radovi ne mogu izvesti na ovaj način, može se dozvoliti i prekopavanje preko cijele širine kolnika s time da se cesta zatvori za promet, ako postoji mogućnost obilaznog smjera, a u tom slučaju radove treba izvesti u što kraćem roku.
3. Ukoliko se vrši prekopavanje nogostupa po širini, izvođač radova je dužan osigurati siguran prijelaz preko iskopa.

**Članak 93.**

1. Nakon završetka prekopavanja ili drugih radnji na javnoj površini nastala oštećenja i kvarove na konstrukciji javne površine, instalacijama ili drugim objektima na ili uz javnu površinu, investitor mora odmah popraviti i dovesti javnu površinu u prvobitno stanje.
2. Ako izvoditelj odmah ne ukloni nastale kvarove ili oštećenja, nadležni odjel odredit će da se nastala oštećenja uklone na trošak izvoditelja.
3. U slučaju naknadno uočenih nedostataka (denivelacija, uleknuće i sl.) na javnoj površini investitor je dužan na poziv komunalnog redara u roku dvije godine od završetka prekopa izvršiti otklanjanje uočenih nedostataka.
4. **Uređenje i održavanje javnih zelenih površina**

**Članak 94.**

1. Pod održavanjem javnih zelenih površina podrazumijeva se košnja, orezivanje i sakupljanje biootpada i ostalog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja te zaštita od mehaničkog oštećenja i održavanje visećih košarica i drugo.
2. Pravne ili fizičke osobe kojima je povjereno održavanje iz prethodnog stavka ovog članka dužni su trajno i kvalitetno obavljati poslove održavanja, zaštite i unapređenja zelenila prema pravilima struke i prema usvojenim programima.
3. Javne zelene površine smiju se upotrebljavati samo za svrhu za koju su namijenjene.
4. Nositelji obveza na održavanju javnih zelenih površina dužni su brinuti se o zaštiti ptica i drugih korisnih životinja koje prebivaju na zelenim površinama i u tu svrhu poduzimati potrebne mjere.

**Članak 95.**

1. Javne zelene površine moraju se redovno održavati, čistiti i uređivati sukladno godišnjem Programu održavanja komunalne infrastrukture kojeg donosi Gradsko vijeće na prijedlog nadležnog odjela i na temelju Ugovora o obavljanju komunalnih djelatnosti na području Grada Gospića.
2. Javne zelene površine održava i uređuje pravna osoba ili fizička osoba kojoj je Grad povjerio njihovo održavanje i uređivanje.
3. Ogradu od ukrasne živice uz javno-prometnu površinu treba redovito održavati i orezivati tako da ne seže preko regulacijske linije na javno-prometnu površinu i da ne ometa promet.
4. Ukrasna živica u tijelu prometnice i zoni raskrižja ne smije biti viša od jednog metra.
5. Za dijelove zelenila koji su proglašeni zaštićenim objektom prirode primjenjuju se propisi o zaštiti prirode.
6. Za dijelove zelenila koji su na području kulturno-povijesne cjeline primjenjuju se propisi o zaštiti i očuvanju kulturnih dobara.

**Članak 96.**

1. Pravna osoba ili fizička osoba obrtnik koja koristi, upravlja ili gospodari sportskim, rekreacijskim i drugim sličnim objektima, spomen-područjima, jezerima, potocima i njihovim obalama i sličnim površinama mora ih održavati urednima, čistima i redovno održavati zelenu površinu unutar tih prostora, te brinuti se za njezinu zaštitu i obnovu.
2. Pravna osoba ili fizička osoba obrtnik koja koristi, upravlja ili gospodari površinama iz stavka 1. ovoga članka mora objekte i uređaje na njima održavati urednima i funkcionalno ispravnima te na vidnome mjestu istaknuti odredbe o održavanju reda, čistoće, zaštite zelenila i slično.

**Članak 97.**

1. Ako se uređuje javna zelena površina, mišljenje treba dati Povjerenstvo za zelene površine na području Grada Gospića. Povjerenstvo za zelene površine na području Grada Gospića imenuje Gradonačelnik.

**Članak 98.**

1. Radi očuvanja javnih zelenih površina Grada, za sječu, orezivanje i sadnju stabala na javnim zelenim površinama potrebno je mišljenje Povjerenstva za zelene površine na području Grada Gospića.
2. Gradonačelnik može narediti hitnu sječu stabla koje se nalazi na zemljištu u vlasništvu Grada ako postoji opasnost da se stablo sruši na javnu površinu, odnosno da samim padom počini štetu za ljude i imovinu, odnosno ugrožava njihovu sigurnost i javni interes.
3. Posječena stabla treba zamijeniti novima, po mogućnosti sadnjom iste vrste na istom mjestu.
4. Ako zbog pomanjkanja prostora na istom mjestu zamjenska sadnja nije moguća, ona će se obaviti na najbližoj mogućoj lokaciji.
5. Iskop na udaljenosti manjoj od dva metra od stabla smatra se sječom stabla i podliježe obavezi zamjenske sadnje.

**Članak 99.**

1. Dječja igrališta, pješačke staze, parkovna oprema i slično na javnim zelenim površinama postavljaju se ili uklanjaju po odluci gradonačelnika, a temeljem mišljenja Povjerenstva za zelene površine na području Grada Gospića.

**Članak 100.**

1. Prigodom izvođenja radova u blizini stabala izvođač je dužan, u pravilu, sačuvati postojeća stabla na zemljištu određenom za zelenu površinu te ih zaštititi tako da se deblo do početka krošnje obloži oplatama koje od ruba debla moraju biti udaljene najmanje 50 centimetara.
2. Postojeću vegetaciju, koja se zbog gradnje morala ukloniti, investitor je dužan nadomjestiti zamjenskim sadnicama primjerene vrste i veličine, sukladno prijedlogu Povjerenstva za zelene površine na području Grada Gospića.

**Članak 101.**

1. Uvjete i način uređenja zelene površine, sječe i zamjenske sadnje, gradnje dječjih igrališta, pješačke staze, parkovne opreme i opreme dječjih igrališta i slično na javnim zelenim površinama odlukom određuje gradonačelnik na prijedlog Povjerenstva za zelene površine na području Grada Gospića.

**Članak 102.**

1. Za postavljanje objekata, uređaja i naprava, te obavljanje bilo kakvih radova na javnim zelenim površinama, osim radova redovnog održavanja, potrebno je odobrenje gradonačelnika, uz prethodno mišljenje Povjerenstva za zelene površine na području Grada Gospića.
2. Zabranjeno je postavljanje objekta, uređaja, naprave, fasadnih skela, gradilišnih ograda, kontejnera i drugoga za potrebe građenja, rekonstrukcije ili sanacije objekta, na javnu zelenu površinu, odnosno obavljanje bilo kakvih radova na njoj, osim radova redovnog održavanja, bez odobrenju ili suprotno odobrenju iz stavaka 1. ovoga članka.

**Članak 103.**

1. Za prekope na javnim zelenim površinama, radi polaganja ili održavanja podzemnih instalacija, potrebno je ishoditi odobrenje nadležnog odjela.
2. Prekopi se obavljaju sukladno odredbama posebnog Pravilnika.

**Članak 104.**

1. Stabla na javnim zelenim površinama u blizini stambenih objekata moraju se održavati da bitno ne smetaju stanovanju, tako da u većoj mjeri ne pokrivaju danje svjetlo i ne ugrožavaju sigurnost prometa.
2. Grane stabla ne smiju smetati rasvjeti prometne površine i sigurnosti prometa.
3. Drvorede treba redovito njegovati, uklanjati suha i bolesna stabla, obavljati potrebne zahvate na deblu i krošnji te sanirati staništa.
4. Radi očuvanja fonda stabala Grada, te zbog izrazitog ekološkog značenja, sva uklonjena stabla se moraju nadomjestiti zamjenskim sadnicama primjerene vrste i veličine.

**Članak 105.**

1. Prostor oko stabala u drvoredu koji graniči s kolnikom, nogostupom, parkiralištem i drugom površinom pokrivenom zastorom, smije se betonirati i asfaltirati od obujma debla na minimalnoj udaljenosti od 50 centimetara.
2. Uz drveće se ne smije odlagati građevinski materijal, šuta i drugi otpadni materijal.

**Članak 106.**

1. Unutar javnih zelenih površina dozvoljeno je postavljanje novih električnih i telekomunikacijskih vodova i pripadajućih uređaja opreme samo podzemno.
2. Iznimno od stavka 1. ovog članka, novi električni i telefonski vodovi mogu se postavljati nadzemno, kada je to neophodno zbog osobitosti terena i udaljenosti potrošača, nakon pribavljene suglasnosti nadležnog odjela.
3. **Čišćenje i uklanjanje snijega i leda**

**Članak 107.**

1. Na području Grada čisti se snijeg i led s prometnih površina i krovova zgrada uz prometne površine.
2. Snijeg i led s prometnih površina čiste se u skladu s odredbama Izvedbenog programa održavanja nerazvrstanih cesta u zimskim uvjetima koji donosi Gradonačelnik, na prijedlog nadležnog odjela.
3. Snijeg i led s krovova zgrada čisti se kada postoji mogućnost odrona i ugrožavanja sigurnost prolaznika i vozila.
4. Snijeg i led s javnih površina uklanja pravna osoba ili fizička osoba obrtnik kojoj je Grad povjerio uklanjanje snijega i leda.
5. Snijeg i led s krova zgrade, nogostupa uz zgradu i s površina za pristup stambenim zgradama do javnih prometnih površina uklanja vlasnik ili korisnik stana ili poslovnog prostora u zgradi, odnosno upravitelj zgrade.

**Članak 108.**

1. O uklanjanju snijega i leda s prometnih površina odlučuje Stožer zimske službe.

**Članak 109.**

1. Snijeg se uklanja kad napada do visine 5 cm, a ako pada neprekidno, mora se uklanjati više puta. Po potrebi je potrebno radi sprečavanja klizanja površine posipavati odgovarajućim materijalom.
2. Led se s javnih površina uklanja čim nastane.
3. Snijeg i led je potrebno ukloniti prije početka radnog vremena (najkasnije do 7.00 sati), odnosno najkasnije 1 sat po prestanku oborina.
4. Osobe iz stavka 4. članka 108. Odluke dužne su svakodnevno obavještavati nadležni odjel o stanju javnoprometnih površina i poduzetim mjerama.

**Članak 110.**

1. O čišćenju snijega i leda s kolodvora, parkirališta s nadzorom, tržnica na malo i sličnih prostora brinu njihovi korisnici odnosno vlasnici.
2. O čišćenju snijega i leda s površina za pristup stambenim zgradama do javnih prometnih površina brine ovlašteni Predstavnik stambene zgrade odnosno vlasnik.
3. O čišćenju snijega i leda s nogostupa uz kioske i pokretne naprave brinu vlasnici odnosno korisnici kioska i pokretnih naprava.
4. O čišćenju snijega i leda s površina za pristup poslovne zgrade do javnih prometnih površina brinu pravne ili fizičke osobe koje su vlasnici odnosno korisnici poslovnog prostora u tim zgradama.
5. O čišćenju snijega i leda s nogostupa ispred poslovnog prostora uz prometne površine brinu njihovi korisnici odnosno vlasnici.

**Članak 111.**

1. O čišćenju snijega i leda s krovova stambenih zgrada brine ovlašteni Predstavnik stambene zgrade.
2. O čišćenju snijega i leda s krovova poslovnih zgrada brinu njihovi korisnici odnosno vlasnici.
3. O čišćenju snijega i leda s krovova stambenih zgrada (bez Predstavnika stanara) brinu vlasnici tih zgrada.

**Članak 112.**

1. Ako osobe iz članaka 108., 111. i 112. Odluke ne uklone snijeg i led, redar će im ostaviti obavijest da u roku od 12 sati uklone snijeg i led.
2. Ako osobe iz stavka 1. ovoga članka ne postupe po obavijesti redara, Grad će snijeg i led ukloniti putem treće osobe na odgovornost i trošak osoba iz stavka 1. ovoga članka. Osobe iz stavka 1. ovoga članka odgovaraju za štetu nastalu zbog nečišćenja snijega i leda.

**Članak 113.**

1. Prilikom čišćenja snijega i leda s krova mora se s oba kraja pročelja zgrade staviti zapreka i znak opasnosti s oznakom "OPREZ - snijeg na krovu".
2. Snijeg i led mora se sakupljati na gomilu tako da prometne površine ostanu prohodne za kolni i pješački promet, a ulični kanali i slivnici protočni.

**Članak 114.**

1. Ukoliko nositelji obveza ne izvrše utvrđene obveze na čišćenje snijega i leda, redar će odrediti uklanjanje snijega i leda na njihov trošak.

**Članak 115.**

1. Prometne površine moraju se, radi sprečavanja nastanka leda i radi sprečavanja klizanja, posipati odgovarajućim materijalom.
2. **Uklanjanje protupravno postavljenih stvari**

**Članak 116.**

1. Zabranjeno je postavljanje stvari na površine javne namjene, zgrade i druge građevine te okućnice i dvorišta protivno odredbama komunalnog reda.
2. Vlasniku, odnosno korisniku protupravno postavljenih stvari, redar će narediti rješenjem uklanjanje navedenih stvari.
3. Ako vlasnik odnosno korisnik u određenom roku ne postupi po izvršnom rješenju redara iz stavka 2. ovog članka, izvršenje će biti provedeno prisilno u skladu s zakonom, na trošak vlasnika odnosno korisnika.
4. Ako se uklanjanje provodi putem treće osobe, stvari će biti smještene na čuvanje u odgovarajući prostor.
5. O smještaju stvari i o troškovima uklanjanja i čuvanja redar će obavijestit vlasnika odnosno korisnika ako je to moguće, ostavljajući mu primjereni rok za preuzimanje stvari nakon što dokaže vlasništvo i nadoknadi troškove uklanjanja i čuvanja, kao i sve druge troškove nastale u vezi s izvršenjem.
6. Ako vlasnik odnosno korisnik ne preuzme stvari i ne nadoknadi nastale troškove u roku 30 dana od uklanjanja, stvari se smatraju napuštenima i prestaje obveza čuvanja tih stvari.
7. Odluku o postupanju sa stvarima iz stavka 6. ovog članka donosi gradonačelnik na prijedlog nadležnog odjela.
8. Odredbe stavaka 2. do 5. ovog članka ne primjenjuju se na neregistrirana, dotrajala, oštećena i napuštena vozila koja su na javnim prometnim površinama ostavljena suprotno odredbama komunalnog reda.
9. Uklanjanje vozila iz stavka 8. ovog članka izvršit će se izravno nalogom redara putem osobe ovlaštene za premještanje vozila na način i postupak propisan posebnom odlukom Gradskog vijeća Grada Gospića.

**Članak 117.**

1. Za istovar ogrjevnog materijala, piljenje i cijepanje drva, na području Grada treba prvenstveno koristiti dvorišta i druge površine koji se u smislu Odluke ne smatraju površinama javne namjene.
2. U slučaju potrebe, može se ukoliko je to neophodno, dio površina javne namjene u vlasništvu Grada upotrijebiti za istovar ogrjevnog materijala, za sušenje ogrjevnog drva, te za slaganje i piljenje ogrjevnog materijala.
3. U pojedinim dijelovima Grada redar može potpuno zabraniti ili vremenski ograničiti radove u smislu stavka 2. ovog članka.

**Članak 118.**

1. Ogrijevni materijal drvo namijenjen piljenju i cijepljenju mora se ukloniti s površine javne namjene najkasnije u roku 4 dana, a korištena površina odmah očistiti od piljevine i drugih otpadaka.
2. Ogrijevni materijal drvo namijenjen sušnju mora se ukloniti s površine javne namjene najkasnije u roku 30 dana, a korištena površina odmah očistiti.
3. U opravdanim slučajevima (bolest, starosna nemoć i sl.) redar može produžiti rok iz prethodnih stavka 1. i 2.
4. Redar na zahtjev osobe odobrava korištenje površine javne namjene za odlaganje ogrjevnog materijala za osobne potrebe na određeno vrijeme u pojedinim dijelovima grada, ukoliko se njegovo odlaganje ne može riješiti na drugi način, a pod uvjetima iz stavka 1. i/ili 2. ovoga članka.
5. Istovarena drva ili drugi ogrjevni materijal moraju se uredno složiti, te osigurati od rušenja.

**Članak 119.**

1. Utovar i istovar robe i materijala treba obavljati prvenstveno izvan površina javne namjene. U opravdanim slučajevima (nedostatak prostora ili kolnog ulaza i sl.) može se istovar i utovar privremeno obaviti na površinama javne namjene, osim na mjestima na kojima je to izričito zabranjeno.
2. Po izvršenom utovaru i istovaru, površina javne namjene se mora odmah očistiti.
3. Kod obavljanja radova iz stavka 1. ovog članka ne smije se dovoziti vozilo na javnu zelenu površinu.
4. **Način gospodarenja komunalnim otpadom i način obavljanja javne usluge prikupljanja miješanog komunalnog otpada i biorazgradivog komunalnog otpada**

**Članak 120.**

1. Način gospodarenja komunalnim otpadom u vezi s javnom uslugom prikupljanja miješanog komunalnog otpada i biorazgradivog komunalnog otpada te odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada i drugo, određen je Odlukom o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Gospića

**Članak 121.**

1. Zabranjeno je odlagati ambalažni i ostali otpad izvan spremnika.

**Članak 122.**

1. Zabranjeno je oštećivati spremnike, po njima crtati i/ili pisati te ih premještati s obilježenog mjesta.

**Članak 123.**

1. Nije dozvoljeno parkiranje vozila na način da se onemogućuje pristup specijalnom vozilu za odvoz otpada ili onemogućuje odvoz otpada na drugi način.

**Članak 124.**

1. Spremnike za odlaganje otpada korisnik usluge u pravilu smješta na svojoj nekretnini odnosno u objektima ili drugim prostorima u svom vlasništvu. U zgradama kolektivnog stanovanja koje nemaju poseban prostor za držanje spremnika, isti se mogu držati i na drugim prikladnim i pristupačnim mjestima, na način da im je omogućen pristup i da ne smetaju uporabi zajedničkih prostorija i prilaza, te da se njihovim smještajem ne narušava okolni ambijent i ne prouzrokuje neugodan miris u ostalim prostorijama, zgradama i okolici.

**Članak 125.**

1. Mjesta na kojima se drže spremnici za otpad korisnici moraju držati u čistom i urednom stanju, a spremnici moraju biti zatvoreni, uredni i čisti.

**Članak 126.**

1. O održavanju u čistom stanju prostora u kojem su smještene posude za komunalni otpad, brigu vode korisnici usluge. Korisnici usluge dužni su na dan odvoza prema utvrđenom rasporedu spremnike (ili vreće) s otpacima iznijeti na mjesta koja su pristupačna za utovar (u cestovni pojas, odnosno obvezno van dvorišne ograde) Posude ili vreće s otpadom iz zgrada kolektivnog stanovanja iznose i unose korisnici usluge. Davatelj usluge brine o redovitom i urednom održavanju prostora oko spremnika na javnim površinama te prostora reciklažnog i mobilnog reciklažnog dvorišta.
2. **Držanje stoke i peradi**

**Članak 127.**

1. Na području Grada dozvoljeno je držanje domaćih životinja pod uvjetima utvrđenim Odlukom [o uvjetima i načinu držanja domaćih životinja na području Grada Gospića](http://gospic.hr/file/2019/04/Odluka-o-uvjetima-i-na%C4%8Dinu-dr%C5%BEanja-doma%C4%87ih-%C5%BEivotinja-na-podru%C4%8Dju-Grada-Gospi%C4%87a.pdf) i uz posebne uvjete uređenja i izgradnje građevina za njihovo držanje, u skladu sa prostornim planovima i propisima iz područja građenja.
2. Odlukom o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama utvrđeni su uvjeti i način uklanjanja životinja s područja Grada.
3. Područja zabrane držanja domaćih životinja određuje Gradonačelnik na prijedlog nadležnog Gradskog upravnog odjela posebnim aktom.
4. **MJERE ZA PROVOĐENJE ODLUKE O KOMUNALNOM REDU**

**Članak 128.**

1. Poslove provedbe Odluke i poslove nadzora nad provedbom Odluke obavlja nadležni odjel.
2. Poslove nadzora koje obavlja nadležni odjel provode redari.
3. Redari imaju ovlasti obavljanja nadzora propisane Odlukom, Zakonom o komunalnom gospodarstvu i posebnim zakonom.

**Članak 129.**

U obavljanju nadzora nad provedbom Odluke redar je ovlašten:

1. zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,
2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora,
3. zatražiti pisanim putem od stranke točne i potpune podatke i dokumentaciju potrebnu u nadzoru,
4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.),
5. rješenjem ili na drugi propisani način narediti fizičkim i pravnim osobama mjere za održavanje komunalnog reda propisane Odlukom odnosno druge mjere propisane zakonom,
6. izdati obavezni prekršajni nalog,
7. naplatiti novčanu kaznu na mjestu počinjenja prekršaja,
8. pokrenuti prekršajni postupak,
9. obavljati i druge radnje u svrhu provedbe nadzora.

**Članak 130.**

1. Protiv rješenja redara može se izjaviti žalba o kojoj odlučuje upravno tijelo županije nadležno za poslove komunalnog gospodarstva.
2. Žalba izjavljena protiv rješenja redara ne odgađa izvršenje rješenja.

**Članak 131.**

1. Zabranjeno je izvođenje radnji za koje je prema ovoj Odluci potrebno odobrenje gradonačelnika bez ili suprotno odobrenju.

**Članak 132.**

1. Gradonačelnik može za izdavanja odobrenja iz svoje nadležnosti ovlastiti nadležni odjel.

**Članak 133.**

1. Pravna osoba, fizička osoba obrtnik i fizička osoba dužne su redaru u provedbi njegovih ovlasti omogućiti nesmetano obavljanje nadzora i pristup do mjesta postupanja.
2. Redari u provedbi nadzora mogu zatražiti pomoć nadležne policijske uprave.

**Članak 134.**

1. U obavljanju nadzora redar je ovlašten:
2. rješenjem narediti pravnim osobama, fizičkim osobama obrtnicima i fizičkim osobama radnje u svrhu održavanja komunalnog reda;
3. rješenjem zabraniti obavljanje radova;
4. rješenjem zabraniti uporabu komunalnih objekata, uređaja i naprava ako postoje nedostaci;
5. rješenjem narediti vraćanje javne površine u prvobitno stanje;
6. Ako pravna osoba, fizička osoba obrtnik ili fizička osoba ne postupi po rješenju redara, izvršenje rješenja putem treće osobe provest će se na njihovu odgovornost i trošak.

**Članak 135.**

1. Redar može naplaćivati novčanu kaznu na mjestu počinjenja prekršaja, bez prekršajnog naloga, uz izdavanje potvrde, sukladno zakonu i ovoj odluci.
2. Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obavezni prekršajni nalog s uputom da novčanu kaznu mora platiti u roku od osam dana od dana uručenja, odnosno dostave prekršajnog naloga.
3. **KAZNENE I PREKRŠAJNE ODREDBE**

**Članak 136.**

1. Novčanom kaznom u iznosu od 5.000,00 kuna kaznit će se za prekršaj pravna osoba ako postupi protivno odredbama čl. 11. st. 13., čl. 21. st. 1., čl. 22. st. 2. i 3., čl. 24. st. 1., 2. i 3., čl. 25., čl. 26. st. 1., 3. ,4., 6. i 7., čl. 27. st. 1., 3. i 4., čl. 28. st. 1. i 2., čl. 29. st. 1., 2. ,3., 4., 5. i 6., čl. 31. st. 1., 2. i 3., čl. 32. st. 1., 2. ,3., 4., 5., 6. i 7., ., čl. 36. st. 2., čl. 38. st. 2. ,3., 4. i 5., čl. 39., čl. 49. st. 3. i 4., čl. 50. st. 2., 3. i 4., čl. 51. st. 1., 2. i 3., čl. 52. st. 2., 3., 4. i 5., čl. 53. st. 2., 3. ,4., 5., 6., 7., i 8., čl. 54. st. 2., 3. ,4., 5., čl. 58. st. 1., 2. i 3., čl. 63. st. 3., čl. 64. st. 4., čl. 69. st. 4., čl. 71. st. 2., čl. 72. st. 1., 2., 3. i 4., čl. 73. st. 2., čl. 85. st. 1., 2., 3. ,4., i 5., čl. 86. st. 1., čl. 87. st. 1. t. 1.-43., čl. 94. st. 3., čl. 103. st. 1., čl. 105. st. 2., čl. 116. st. 1., i čl. 127. st. 3. Odluke.
2. Za prekršaj iz stavka 1. ovog članka kaznit će se odgovorna osoba u pravnoj osobi novčanom kaznom u iznosu od 500,00 kuna.
3. Novčanom kaznom u iznosu od 2.000,00 kuna kaznit će se fizička osoba obrtnik i osoba koja obavlja drugu samostalnu djelatnost ako počini prekršaj iz stavka 1. ovog članka.

**Članak 137.**

1. Novčanom kaznom u iznosu od 3.000,00 kuna kaznit će se za prekršaj pravna osoba ako postupi protivno odredbama čl. 11. st. 9. i 11., čl. 12. st. 1. i 2., čl. 13. st. 1., čl. 14. st. 1., 2. i 3., čl. 15. st. 1., 2., 3., 4. i 5., čl. 18. st. 1. i 2., čl. 20. st. 2. t. 2.-9., čl. 23. st. 1., 2., 3., 4., 5. i 6., čl. 41. st. 1., čl. 55. st. 2., čl. 56. st. 2., 3. i 4., čl. 60. st. 2., čl. 68. st. 2., čl. 79. st. 2., 3. i 4., čl. 110. st. 1., 3., 4. i 5., čl. 111. st. 2., čl. 113. st. 1. i 2., čl. 118. st. 1., 2., 4. i 5., čl. 119. st. 1., 2., i 3. Odluke.
2. Za prekršaj iz stavka 1. ovog članka kaznit će se odgovorna osoba u pravnoj osobi novčanom kaznom u iznosu od 400,00 kuna.
3. Novčanom kaznom u iznosu od 1.000,00 kuna kaznit će se fizička osoba obrtnik i osoba koja obavlja drugu samostalnu djelatnost ako počini prekršaj iz stavka 1. ovog članka.

**Članak 138.**

1. Novčanom kaznom u iznosu od 300,00 kuna kaznit će se za prekršaj fizička osoba ako postupi protivno odredbama čl. 11. st. 13., čl. 13. st.1., čl. 20. st. 2. t. 2.-9., čl. 21., čl. 55. st. 2., čl. 58. st. 1., 2. i 3., čl. 63. st. 3., čl. 64. st. 4., čl. 69. st. 4., čl. 71. st. 2., čl. 72. st. 1., 2., 3. i 4., čl. 73. st. 2., čl. 85. st. 1., 2., 3. ,4., i 5., čl. 86. st. 1., čl. 87. st. 1. t. 1.-43., čl. 94. st. 3., čl. 103. st. 1., čl. 105. st. 2., čl. 116. st. 1. i čl. 127. st. 3. Odluke.
2. Novčanom kaznom u iznosu od 200,00 kuna kaznit će se za prekršaj fizička osoba ako postupi protivno odredbama čl. 12. st. 1. i 2., 14. st. 1., 2. i 3., čl. 18. st. 1. i 2., čl. 23. st. 4., čl. 56. st. 2., 3. i 4., čl. 60. st. 2., čl. 86. st. 1., čl. 87. st. 1. t. 1.-43., čl. 111. st. 1. i 3., čl. 113. st. 1. i 2., čl. 118. st. 1., 2., 4. i 5., čl. 119. st. 1., 2., i 3. Odluke.
3. **PRIJELAZNE I ZAVRŠNE ODREDBE**

**Članak 139.**

Sve fizičke i pravne osobe koje na području Grada obavljaju aktivnosti uređene Odlukom dužni su uskladiti svoje postupanje i aktivnosti s odredbama Odluke u roku od jedne godine od dana stupanja na snagu Odluke.

**Članak 140.**

Stupanjem na snagu Odluke prestaje važiti Odluka o komunalnom redu („Službeni vjesnik Grada Gospića“ br. 08/09 i 03/18).

**Članak 141.**

Odluka stupa na snagu osmog dana od dana objave u „Službenom vjesniku Grada Gospića“.

PREDSJEDNIK

GRADSKOG VIJEĆA GRADA GOSPIĆA

Petar Radošević

**OBRAZLOŽENJE**

Nacrta prijedloga Odluke o komunalnom redu

Hrvatski sabor na sjednici održanoj dana 13. srpnja 2018. godine donio je Zakon o komunalnom gospodarstvu („Narodne novine“ br. 68/18), koji je stupio na snagu 04.08.2018.g.

Odredbom čl. 130. Zakona o komunalnom gospodarstvu propisano je da će jedinica lokalne samouprave donijeti odluku o komunalnom redu donijeti u roku od godine dana od dana stupanja na snagu Zakona.

Postojeća Odluka o komunalnom redu donesena je 2009. godine, uz izmjene iz 2018. godine ( „Službeni vjesnik Grada Gospića“ br. 08/09, 03/18).

Člankom 104. stavkom 1. Zakona određeno je kako u svrhu uređenja naselja te uspostave i održavanja komunalnog reda u naselju predstavničko tijelo jedinice lokalne samouprave donosi odluku o komunalnom redu.

Grad Gospić Odlukom o komunalnom redu propisuje:

* + 1. uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih ili pravnih osoba u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta,
    2. način uređenja i korištenja površina javne namjene i zemljišta u vlasništvu jedinice lokalne samouprave za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama,
    3. uvjete korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila,
    4. održavanje čistoće i čuvanje površina javne namjene, uključujući uklanjanje snijega i leda s tih površina,
    5. gospodarenje otpadom,
    6. uklanjanje protupravno postavljenih predmeta,
    7. mjere za provođenje komunalnog reda,
    8. kaznene odredbe za učinjene prekršaje.